qundao/data-zh-poetry huggingface dataset:
偶成三用看奕轩韵·其四
作者：吴绮
朝代：清
体裁：七言律诗

衣裁白苧系青萝，春到还为缓缓歌。懒折腰支怜性傲，爱看眉黛悔情多。荒唐神女因巫峡，成就才人是汨罗。满眼风波思往事，肯将金紫换渔蓑。
偶成五用看奕轩韵·其一
作者：吴绮
朝代：清
体裁：七言律诗

久拚身世野云般，解绂曾经白水关。种柳常思陶令宅，采芝犹是汉家山。烟霞有兴都成癖，木石无心不改顽。自信枯槎终泛泛，支机何意到银湾。
偶成五用看奕轩韵·其二
作者：吴绮
朝代：清
体裁：七言律诗

一带春烟拥翠萝，门前时听打鱼歌。交亲散后欢场少，风日晴时好句多。邓禹向人空寂寂，王忱何事不罗罗。武陵偶趁渔郎去，落得碧桃花满蓑。
偶成再用看奕轩韵·其一
作者：吴绮
朝代：清
体裁：七言律诗

怕到城中礼渐生，北山那要鹤书迎。未除豪气我为我，不合时宜卿用卿。酿熟每衔金凿落，花开独爱宝妆成。从前铢两凭君算，骠骑何如第五名。
偶成再用看奕轩韵·其三
作者：吴绮
朝代：清
体裁：七言律诗

日日东郊荷锸随，醉人推骂渐忘谁。但言贫贱都如此，肯信渔樵亦有为。月下牛衣浑不免，斗间龙气本谁知。无端学得华山睡，已失黄公夜半期。
偶成再用看奕轩韵·其二
作者：吴绮
朝代：清
体裁：七言律诗

白衣苍狗总千般，函谷泥丸谢叩关。一事未忘惟绿酒，十年如故只青山。灵均莫叹人皆醉，柱史曾言我独顽。买棹直须随钓叟，往来多在藕花湾。
偶成再用看奕轩韵·其四
作者：吴绮
朝代：清
体裁：七言律诗

新年陶监眼初方，每到看花兴倍狂。掠水正逢新燕到，采香常笑午蜂忙。唯求筑室开三径，何羡笼街过两坊。自是暮年须养晦，信陵原不爱壶觞。
偶成四用看奕轩韵·其一
作者：吴绮
朝代：清
体裁：七言律诗

终岁交游是曲生，何人虚左解相迎。惊传猿鹤成君子，梦见蜉蝣拜上卿。风月凄凉愁杜牧，江关萧瑟老兰成。眼前多少终南径，充隐何缘浪得名。
偶成四用看奕轩韵·其三
作者：吴绮
朝代：清
体裁：七言律诗

空檐袅袅挂苍萝，小妇弹筝我作歌。诗瘦只怜吟未稳，酒狂应且酌无多。步兵巷北常称阮，书记江东旧姓罗。待取鳅鱼春水上，钓船横卧月中蓑。
偶成四用看奕轩韵·其二
作者：吴绮
朝代：清
体裁：七言律诗

曲丝谁染柳条尘，检点今年已暮春。芳草不埋千古恨，落花长送六朝人。山中那用通侯印，壁上空悬处士巾。漫道霜华浑未实，镜中今已渐如真。
偶成四用看奕轩韵·其四
作者：吴绮
朝代：清
体裁：七言律诗

也知人事尚通方，其奈馀生傲更狂。二十四番终日懒，三千馀岁几人忙。林中避客抄丹笈，花里寻僧过宝坊。潦倒半生因煮字，仙书何必访谟觞。
偶然作
作者：吴绮
朝代：清
体裁：七言律诗

得意失意非所知，出户入户常迟迟。一盘蒸桃红琥珀，六尺竹簟黄琉璃。餐饭难为老妻劝，啼笑时被儿童欺。百年鼎鼎亦何速，跃马卧龙安足奇。
偶读吕居仁夜夜蒲团坐五更之句漫作二首·其一
作者：吴绮
朝代：清
体裁：七言律诗

夜夜蒲团坐五更，欲除豪气学无生。秋穷最与禅心合，人静偏教道念成。呼婢不妨惊鹤梦，求衣宁复候鸡鸣。何如昔日趋朝早，金马门前理佩声。
偶读吕居仁夜夜蒲团坐五更之句漫作二首·其二
作者：吴绮
朝代：清
体裁：七言律诗

夜夜蒲团坐五更，而今万事不关情。也知来去非真相，便是虚空亦强名。才说幻缘应是幻，若教明镜向谁明。六如己是非非想，况复虫鸡那用争。
偶题·其一
作者：吴绮
朝代：清
体裁：七言律诗

绝似神仙陆地行，诗瓢画帙酒经程。长松未改凝寒迹，野菊曾知去国情。自是青山多宿好，重将白水缔前盟。五陵此日多轻薄，皂帽惟应避后生。
偶题·其三
作者：吴绮
朝代：清
体裁：七言律诗

浣花溪上一村孤，欲倩茅生更补图。自爱娱情松与竹，都忘辑瑞谷兼蒲。红儿歌舞非他日，白傅勾留是此湖。却笑丁郎无傲骨，等閒轻拂相公须。
偶题·其二
作者：吴绮
朝代：清
体裁：七言律诗

花发阑干笋出篱，春来踪迹似丘迟。一钱不爱惟留客，万事都忘只好诗。梦破那堪推枕日，棋高偏在拂枰时。人间蛮触多心事，说向先生总不知。
偶题·其四
作者：吴绮
朝代：清
体裁：七言律诗

吴市谁知梅子真，飘然此日剩轻身。白衣岂必携官酿，红袖偏宜拂壁尘。泉石可留天下士，烟霞绝胜世间邻。篮舆醉后谁能舁，儿子门生共几人。
傀儡
作者：吴绮
朝代：清
体裁：五言律诗

傀儡缘谁起，居然号郭公。衣冠原自偶，嚬笑一何工。技尽灯光里，身忙舞袖中。漫嗟生气少，土木是微躬。
僧持香海汝敬小集嘉树堂分韵
作者：吴绮
朝代：清
体裁：七言律诗

山泽何期作客逢，西园清啸日从容。凉吹衣袖花间雨，翠入帘钩树杪峰。止酒偶知因酒病，耽诗长恐为诗慵。樽前欲说人间事，閒指墙头六代松。
僧持香海汝敬小集嘉树堂分韵得十一尤
作者：吴绮
朝代：清
体裁：五言律诗

南轩宜避暑，坐久益成幽。溪色忽生树，泉声多入楼。客期明月共，天许夕阳留。莫问山亭路，烟钟湿未收。
兀坐
作者：吴绮
朝代：清
体裁：七言律诗

兀坐西斋戴鹖冠，半春萧瑟己无欢。寒欺病骨分千痛，雨入愁心并一酸。芳草渐于行处密，好花羞向闷时看。新来检点吟囊事，客梦荒唐笔蕊乾。
元夜徐凤池顾辛峰郑愚公黄位北钱目天季伟公偕家观庄武登同集石濂上人招隐堂分赋得回字
作者：吴绮
朝代：清
体裁：七言律诗

岭外烧灯暖已回，雁堂初启集邹枚。陶潜爱酒诗千首，支遁逃禅茗一杯。香界有人看皎月，春城何处碾轻雷。此中桃杏俱开遍，消息江南未放梅。
元夜遣兴
作者：吴绮
朝代：清
体裁：五言律诗

岁历惊初换，曰陬又及中。月因寒夜白，灯为早春红。箫鼓年都有，烟花夕不同。梅花清影下，幽兴欲无穷。
元宵后二日小集和蛟门韵
作者：吴绮
朝代：清
体裁：七言律诗

烟月能留渐老身，烧灯又见一年新。美人意重来清夜，词客情多为早春。纵酒不嫌添曲友，爱梅长欲护花神。先归岂是无佳兴，灞上愁逢醉尉嗔。
元日次澹心
作者：吴绮
朝代：清
体裁：七言律诗

五十八年年复年，沧浪亭上看青天。何人大笑乾坤内，著我长歌江海边。夜雨久疏题凤笔，春波新长钓鱼船。兰台听鼓非吾事，百尺楼头任意眠。
元日次澹心同用令节成吾老为首句·其一
作者：吴绮
朝代：清
体裁：五言律诗

令节成吾老，今年赋索居。感怀新事满，到眼旧人疏。披褐为吴咏，支门读汉书。东皋春事好，终荷北山锄。
元日次澹心同用令节成吾老为首句·其二
作者：吴绮
朝代：清
体裁：五言律诗

令节成吾老，轻肥任友朋。世情连夜雪，心事隔年冰。击缶歌杨恽，衔杯学信陵。平生风义在，轻薄亦何能。
元日顾辛峰过饮浴砚斋分韵
作者：吴绮
朝代：清
体裁：五言律诗

才与梅花笑，跫然闻屐声。幽人不厌寂，客子最宜晴。天地留诗卷，江山入酒铛。共言新岁好，花发五羊城。
元旦忆家
作者：吴绮
朝代：清
体裁：七言律诗

吴天钟动见朝熹，客邸幽栖与性宜。呵殿惊闻朝士早，焚香翻羡道人迟。多情未免因乡里，久处何堪易岁时。屈指古稀今日是，心同枯木渐无枝。
元旦次淡心
作者：吴绮
朝代：清
体裁：七言律诗

紫陌尘从一雨清，移家两岁阖闾城。莺花已付山翁管，烟水应无热客争。三径竹松归靖节，一床书卷老虞卿。而今已向崧阳去，更取丹砂问广成。
元旦立春
作者：吴绮
朝代：清
体裁：七言律诗

胜赏今年并岁初，东风吹出晓云舒。青龙幡下三元会，白兽樽前五谷书。彩树辛盘吟未了，红椒粉荔乐何如。酒人赢得多佳兴，醉向梅花思有馀。
入天宁寺送徐子星给谏不值
作者：吴绮
朝代：清
体裁：五言律诗

招提穿宿莽，侵晓露初晞。古塔倚残雾，轻幡吹早晖。尘劳怜地僻，客久爱人归。已复闻樵唱，萧萧入翠微。
入宜章界
作者：吴绮
朝代：清
体裁：七言绝句

两载栖迟越水滨，无端流转又关津。平生爱写离骚读，今日身为楚国人。
入山访俞无殊饮古柏下分得梅字
作者：吴绮
朝代：清
体裁：七言律诗

舁得篮舆鸟道来，柴门斜对万花开。义熙处士犹存柳，和靖先生独种梅。是处乱云随酒坐，满身明月带香回。路傍绝爱骑鲸柏，曾见唐家雨露栽。
入岁
作者：吴绮
朝代：清
体裁：五言律诗

入岁青阳改，残冰尚满途。寒迟花气候，愁短梦工夫。得句思才子，闻歌忆酒徒。重城灯火在，谁得似僧孺。
入直
作者：吴绮
朝代：清
体裁：五言律诗

紫极当天纬，黄扉近外朝。两窗分日月，三殿共云霄。柳密金铺暗，花深玉漏遥。鸡栖逢丙夜，展转更无聊。
入署
作者：吴绮
朝代：清

平明初下紫宸班，锦署无营昼掩关。闲拂案尘思往事，一杯凉雪祭椒山。
入署偶吟·其一
作者：吴绮
朝代：清
体裁：七言绝句

新换头衔骑省郎，终朝驱马看人忙。铁花绣尽黄金钥，嬴取残书叠印床。
入署偶吟·其二
作者：吴绮
朝代：清
体裁：七言绝句

平明初下紫宸班，锦署无营昼掩关。閒拂案尘摊好句，一杯凉雪祭椒山。
入署拜椒山杨先生祠·其一
作者：吴绮
朝代：清
体裁：七言律诗

排云宁计九重赊，犹剩清风满署衙。触佞角应同獬豸，驱奸胆不借蚺蛇。当年臣节何须补，异代君恩更有加。欲谱遗忠难握笔，先生原是古夔牙。
入署拜椒山杨先生祠·其二
作者：吴绮
朝代：清
体裁：七言律诗

留将正气与乾坤，俎豆千秋此地存。筹国不堪言已验，捐驱益信舌难扪。谁誇龙比为僚友，已见鸾嵩少子孙。蘋藻托交吾未敢，圣朝无事赋招魂。
入门
作者：吴绮
朝代：清
体裁：七言律诗

入门休讶泪还垂，一载飘零尽敛眉。险道不堪过后想，别颜偏向见时悲。人间那得无愁客，春去难为不恨时。携手花前共惆怅，此情惟有月明知。
八月二十八日宁孙年二十矣于其诞诗以勖之·其二
作者：吴绮
朝代：清
体裁：五言律诗

吾尚馀诸子，汝惟称独儿。那能分手足，渐已具须眉。旧恨三冬雪，遗资一卷诗。兰成当此岁，射策已多时。
八月十三夜
作者：吴绮
朝代：清
体裁：五言律诗

泛迹任孤舟，逍遥可自由。江风犹带煖，山月未成秋。望远怀乡雁，忘情愧野鸥。晚来方倚棹，一笛起中流。
八月桃花
作者：吴绮
朝代：清
体裁：七言绝句

露井风高木渐彫，岂知红艳转夭娆。但教人面能长在，那有悲秋恨不消。
八月梅花
作者：吴绮
朝代：清
体裁：七言绝句

遥望罗浮木叶黄，南枝蓦地见春光。美人自爱秋来月，肯让金鹅第一香。
八月梨花
作者：吴绮
朝代：清
体裁：七言绝句

月色溶溶夜正凉，一枝宫粉出瑶房。青旗不用重相趁，玉露今能为洗妆。
八月海棠
作者：吴绮
朝代：清
体裁：七言绝句

白帝穷秋绝可怜，花中何意见神仙。碧鸡坊里凄凉客，猛向西风又作颠。
八节长欢·戊申元旦
作者：吴绮
朝代：清

荔粉桃符，饯将残催送新年。晴霞千岭树，藻日五湖烟。苹洲何在，登台远眺，一城画鼓红弦。唤起汀花陌柳，尽要争先。寻春犹记樊川。当时有、水嬉胜事堪传。霅馆更题笺。行乐处，黄云满秋田。喜今日，恰又逢、霁景暄妍。也应是、太平有象，溪山莫负樽前。
六月十四日和剑南韵
作者：吴绮
朝代：清
体裁：五言律诗

老爱青山稳，閒知白昼长。乱云收竹影，细雨坠莲香。秋近愁残热，晡来受嫩凉。红藤能作伴，晞发坐林塘。
兰溪镇夜雪
作者：吴绮
朝代：清
体裁：五言律诗

楚江当岁暮，夜永觉寒生。橹滑波声溜，窗疏雪影明。吹灯闻雁过，支枕数鸡声。世难归途险，频教客梦惊。
其年云臣偕南公过访
作者：吴绮
朝代：清
体裁：五言律诗

云霁一亭孤，人来入画图。春风生草树，才子半江湖。酒谢无穷事，诗添未了逋。赖逢支许在，晴月照菰芦。
其年僧持淡心集生过访寄畅园同家枚吉暨潜儿小集涧中分韵·其二
作者：吴绮
朝代：清
体裁：五言律诗

离居因爱静，远涉喜过存。新竹香三径，晴山绿一门。流觞疏水脉，脱帻卧云根。诗就闻疏雨，微凉倒酒尊。
其恭偕武徵东湖高陵携樽过种字林为持螯之会
作者：吴绮
朝代：清
体裁：七言律诗

论文清夜更论诗，剪烛虚堂此一时。偶触壮心因泥酒，未忘机事为看棋。寒新孤雁空遗响，秋熟双螯好共持。不是故人多雅兴，长宵应便惹相思。
典裘
作者：吴绮
朝代：清
体裁：五言律诗

贳酒曾为尔，官贫近复然。贱酬增仆耻，勤曝益妻怜。深厚聊思貉，奇温定属绵。如何五湖长，不及敝秦年。
再叠前韵呈书云先生
作者：吴绮
朝代：清
体裁：七言律诗

未到高斋香满扉，俄惊燕瘦与环肥。槛前斗酒杯频倒，座上题诗笔若飞。月照紫衫迷眼色，花争红袖逞腰围。最誇郢客阳春奏，不羡当筵金缕衣。
再得十五咸
作者：吴绮
朝代：清
体裁：五言律诗

触热思良晤，相思信不凡。小轩真似舫，高树尽如帆。世事杯频把，交情字满缄。数来知不厌，秋色在松杉。
再次前韵送愚山
作者：吴绮
朝代：清
体裁：七言律诗

作客如君未易安，离觞虽满不成欢。云飞弁岭诗人去，叶落樵溪别梦寒。荔子直须随意啖，梅花不必尽情看。何时最是相思处，明月高台十二栏。
再游丰台
作者：吴绮
朝代：清
体裁：七言律诗

城西花事未全稀，争访扬州金带围。晋国楼台惟绿野，谢家宾客尽乌衣。飞残野蝶仍相就，游惯骄骢独认归。邸舍一樽聊共饮，绳床还对暮蟾辉。
再至金陵和田纶霞
作者：吴绮
朝代：清

频年飘泊竟无成，百不如人笑老伧。学道几经居药市，著书从欲赋《芜城》。原难富贵宁须悔，便作神仙未免情。五岳纵游何不可，那堪重入旧瑶京。
再至金陵和田纶霞
作者：吴绮
朝代：清
体裁：七言律诗

频年飘泊竟无成，百不如人笑老伧。学道几经居药市，著书徒欲赋芜城。原难富贵宁须悔，便作神仙未免情。五岳纵游何不可，那堪重入旧瑶京。
再至长兴
作者：吴绮
朝代：清
体裁：五言律诗

乘兴何妨再，寻梅入雉山。雪如随客到，春不让人间。送酒思纤手，闻歌破老颜。乌衣群从在，相得竟忘还。
再赠双文
作者：吴绮
朝代：清
体裁：五言律诗

得句如相待，今宵意自亲。花前微醉夜，月下浅妆人。淡极翻成艳，欢多反作颦。可怜狂杜牧，失计为寻春。
再过憺园
作者：吴绮
朝代：清
体裁：七言律诗

高斋清梦隔年馀，再到新看碧草除。辟馆只思留好客，筑楼端为贮奇书。晴峰压槛青偏好，老鹤迎门雪未疏。宣室恐须前席问，又抛丝竹入金庐。
再过赵处士山楼
作者：吴绮
朝代：清
体裁：五言律诗

春晴殊不易，小霁遂寻幽。野雪才分树，山烟忽满楼。壶觞临水得，步屧趁花留。归路谁相识，新来拜醉侯。
再集延古堂探菊得如字
作者：吴绮
朝代：清
体裁：七言律诗

寥寥萍迹肯教疏，况值秋声满索居。皂帽生涯还似旧，黄花消息近何如。无聊风雨閒沽酒，多难乾坤老著书。今日季鹰拚酩酊，波涛犹未损鲈鱼。
再饮五亩居
作者：吴绮
朝代：清
体裁：七言律诗

园深桑苧尚馀寒，竹下频来戴鹖冠。名士尽从閒里老，好花长在客中看。三升蛮榼春风晚，一点樵炉夕照残。归去不烦烧画烛，林梢烟月正迷漫。
写闷和悔庵·其一
作者：吴绮
朝代：清
体裁：五言律诗

故里重归日，谁知鹤姓丁。炎凉悲蠖屈，出处愧鸿冥。诗酒贫何有，干戈老未停。离骚今懒读，不爱楚人醒。
写闷和悔庵·其三
作者：吴绮
朝代：清
体裁：五言律诗

久矣无相识，君犹望世亲。那知齐物论，为有绝交人。中散三更烛，元规一扇尘。百年终役役，暂息树边身。
写闷和悔庵·其二
作者：吴绮
朝代：清
体裁：五言律诗

尽日空斋坐，徒为梁父吟。相随怜破研，独枕谢文琴。马敝因知路，乌寒为择林。从来堪怪事，不到住山心。
冬夜闻雁分得乡字
作者：吴绮
朝代：清
体裁：五言律诗

永夜方无寐，征鸿叫早霜。声遗孤枕冷，影过一灯长。塞上无缯缴，江干有稻粱。不须愁雨雪，兄弟共他乡。
冬日怀玉少时客荣河
作者：吴绮
朝代：清
体裁：七言律诗

醉倚高台旧酒楼，故人西望隔蒲州。君归故里犹为客，我对寒云始欲愁。燕塞九秋凉雨落，汾河十月断冰流。青毡未必能谐世，索寄双鱼不自由。
冬至同孝威楚执饮鹤问斋头共用杜句为首并嘲楚执
作者：吴绮
朝代：清
体裁：七言律诗

年年至日长为客，作客于今在故乡。妻子各分灯下影，岁时空换镜中霜。原无松菊情何恋，赖有琴樽兴未忘。饱我老拳君莫笑，老夫真为故人狂。
冶城
作者：吴绮
朝代：清
体裁：七言律诗

蕊珠宫殿碧云端，一宿云台客梦寒。缑岭凄凉闻凤吹，钟山寥落认龙盘。秋风尚觉炉烟在，夕照空疑剑气残。欲问茂弘公府处，新亭遗泪倚栏干。
冷松邀集记扪轩时有歌者茵姬在座
作者：吴绮
朝代：清
体裁：七言律诗

程郑门高不迓宾，桃花潭水遇汪伦。菰芦江上传佳话，樱笋筵前有丽人。短烛三更闻急雨，清歌一曲舞轻尘。习池倒载寻常事，长笑同欹白鹭巾。
减字木兰花 其一 忆远
作者：吴绮
朝代：清

天涯何处，芳草砌成肠断路。欲寄离愁，怕听征鸿不倚楼。琴慵酒懒，柳絮榆钱春渐晚。拼是凄凉，夜夜灯花瘦影长。
减字木兰花 其七 凤条清露
作者：吴绮
朝代：清

凤条清露，满地绿云苍藓护。若有人兮，冰雪文章手自携。玉山如照，此日洛阳人正少。夜梦凌风，好入天门第八重。
减字木兰花 其三 饮家伯成署中
作者：吴绮
朝代：清

官斋清暇，容我疏狂倾翠斝。晴月如霜，晒破檀梅一萼黄。烧残画烛，把酒清谈人似玉。来日扬舲，回首龙山眼共青。
减字木兰花 其九 鹧鸪
作者：吴绮
朝代：清

元黄绣羽，未到炎荒先见汝。与汝何干，闻道飞时尽向南。軥辀不息，人自欲行空费力。叫断江风，细雨寒烟苦竹丛。
减字木兰花 其二 湖光
作者：吴绮
朝代：清

湖光夜彻，飞上小楼都化月。人似梅花，烂醉孤山处士家。梦云飘渺，起傍玉兰花影悄。燕子多情，偷得纱橱细语声。
减字木兰花 其五 题何奕美小照
作者：吴绮
朝代：清

传神阿堵，此是何郎须认取。莫浣征衫，嵇绍当年血尚斑。树犹如此，百尺亭亭谁可拟。赋就新诗，东阁梅花又一枝。
减字木兰花 其八 树兰
作者：吴绮
朝代：清

家原幽谷，自别湘沅非旧族。叶叶枝枝，婀娜江城玉露时。灵均漫采，根蒂虽殊香未改。金粟前身，那用朝衣侍女薰。
减字木兰花 其六 题尤悔庵清平调杂剧
作者：吴绮
朝代：清

仙才供奉，岂籍寻常科第重。失却珊瑚，只笑唐家结网疏。知君寄托，扫尽里儿容做作。烂醉沉香，此后谁堪七宝床。
减字木兰花 其六 题尤悔庵清平调杂剧
作者：吴绮
朝代：清
体裁：词

仙才供奉，岂藉寻常科第重。失却珊瑚，只笑唐家结网疏。知君寄托，扫尽里儿容做作。烂醉沉香，此后谁堪七宝床。
减字木兰花 其四 赠鼓爰琴
作者：吴绮
朝代：清

燕山匹马，携手河梁人去也。此地相逢，隋苑秋声百尺桐。绿幺红豆，一曲新词花影瘦。自是彭宣，曾向扶风听管弦。
减字木兰花 其四 赠鼓爰琴
作者：吴绮
朝代：清
体裁：词

燕山疋马，携手河梁人去也。此地相逢，隋苑秋声百尺桐。绿么红豆，一曲新词花影瘦。自是彭宣，曾向扶风听管弦。
减字木兰花·忆远
作者：吴绮
朝代：清

天涯何处，芳草砌成肠断路。欲寄离愁，怕听征鸿不倚楼。琴慵酒懒，柳絮榆钱春渐晚。拼是凄凉，夜夜灯花瘦影长。湖光夜彻，飞上小楼都化月。人似梅花，烂醉孤山处士家。梦云飘渺，起傍玉兰花影悄。燕子多情，偷得纱橱细语声。官斋清暇，容我疏狂倾翠斝。晴月如霜，晒破檀梅一萼黄。烧残画烛，把酒清谈人似玉。来日扬舲，回首龙山眼共青。燕山匹马，携手河梁人去也。此地相逢，隋苑秋声百尺桐。绿幺红豆，一曲新词花影瘦。自是彭宣，曾向扶风听管弦。传神阿堵，此是何郎须认取。莫浣征衫，嵇绍当年血尚斑。树犹如此，百尺亭亭谁可拟。赋就新诗，东阁梅花又一枝。仙才供奉，岂籍寻常科第重。失却珊瑚，只笑唐家结网疏。知君寄托，扫尽里儿容做作。烂醉沉香，此后谁堪七宝床。凤条清露，满地绿云苍藓护。若有人兮，冰雪文章手自携。玉山如照，此日洛阳人正少。夜梦凌风，好入天门第八重。家原幽谷，自别湘沅非旧族。叶叶枝枝，婀娜江城玉露时。灵均漫采，根蒂虽殊香未改。金粟前身，那用朝衣侍女薰。元黄绣羽，未到炎荒先见汝。与汝何干，闻道飞时尽向南。軥辀不息，人自欲行空费力。叫断江风，细雨寒烟苦竹丛。
减字木兰花·秦淮
作者：吴绮
朝代：清

秦皇凿地。未必齐梁无王气。花月春江。多少帘栊金粉香。兰成赋后。六代莺花秋影瘦。一半栏干。剩与诗人倚暮寒。
凤凰台上忆吹箫·和漱玉词
作者：吴绮
朝代：清

镜翠封奁，炉香减篆，晚山青嵌眉头。记灯边题扇，花底藏钩。寂寞萧关人远，千万事、总合长休。无聊是、早春天气，心绪如秋。羞羞。玉台孤影，便梦入巫阳，好更难留。想紫箫吹共，袖倚红楼。当日画栏杨柳，曾亲见、两地情眸。而今也闲亭萱草，不解销愁。
凤凰台上忆吹箫·和漱玉词
作者：吴绮
朝代：清
体裁：词

镜翠封奁，炉香减篆，晚山青嵌眉头。记灯边题扇，花底藏钩。寂寞萧关人远，千万事、总合长休。无聊是、早春天气，心绪如秋。羞羞。玉台孤影，便梦入巫阳，好更难留。想紫箫吹共，袖倚红楼。当日画阑杨柳，曾亲见、两地情眸。而今也闲亭萱草，不解销愁。
凤凰阁·春晴
作者：吴绮
朝代：清
体裁：词

听朝来窗下，几声灵鹊。晓霞影透真珠幕。最喜梅花台榭，暖生红萼。把燕子、芹泥乾却。佳人呵手，镜里尽情梳掠，还教安顿秋千索。思昨日雨和风，何等轻薄。怎忍将春闲着。
凤凰阁·春晴
作者：吴绮
朝代：清

听朝来窗下，几声灵鹊。晓霞影透真珠幕。最喜梅花台榭，暖生红萼。把燕子、芹泥干却。佳人呵手，镜里尽情梳掠，还教安顿秋千索。思昨日雨和风，何等轻薄。怎忍将春闲着。
凤咮泉
作者：吴绮
朝代：清
体裁：五言律诗

绝壁何年凿，清泉欲满池。客来花外屐，僧斗雨前旗。笋熟春斋洁，蕉深午梦迟。谁能招陆羽，清话为传瓷。
凤栖梧·凤凰台
作者：吴绮
朝代：清

独上高台寻六代。多少江山，都在斜阳外。极目浮云还四海。回头更恨斜阳快。鹭渚龙山何处在，莫种梧桐，空把鸾皇待。无数啼乌声不奈。凤凰却恐乾坤隘。
凭栏人 其一 陌上
作者：吴绮
朝代：清

陌上花开烟景稠，折得花枝红在手。将花却自羞。惹东风，吹不休。
凭栏人 其二 本意
作者：吴绮
朝代：清

何处江帆载夕阳，十幅蒲帆一半黄。高楼倚暮妆。望天涯，云水长。
凭栏人·陌上
作者：吴绮
朝代：清

陌上花开烟景稠，折得花枝红在手。将花却自羞。惹东风，吹不休。何处江帆载夕阳，十幅蒲帆一半黄。高楼倚暮妆。望天涯，云水长。
刘司户祠
作者：吴绮
朝代：清
体裁：古风

神奸弄大柄，威慑唐公卿。刘君草茅士，对策抒不平。含毫鬼神泣，下笔风雷生。主者不敢视，弃掷鸿毛轻。身虽窜遐域，身殁珥朱缨。庙食历数代，光与日月争。当时得意人，或同腐草并。乃知千载事，所重非科名。
初八日由王家庄至董坟马家山看梅
作者：吴绮
朝代：清
体裁：五言律诗

雨止晨烟破，看花路不遥。鹤随登涧阁，蜂引过溪桥。湖水照逾淡，山香吹不消。兹游清兴好，归路一诗瓢。
初六夜宿二癸庵
作者：吴绮
朝代：清
体裁：七言律诗

为避尘嚣就梵宫，一宵清兴许谁同。四山绿净天垂釜，万树青低月偃弓。岭外春来寒已少，湖边波定影全空。此时身世知何处，扰扰槐安叹转蓬。
初冬
作者：吴绮
朝代：清
体裁：五言律诗

秋色既云暮，客心殊自遐。晚云低一雁，早雪喜群鸦。砌拥敲窗叶，篱荒对酒花。故园书不至，憔悴向京华。
初四日蛟门招同书云志庵眉枢集见山楼次蛟门原韵
作者：吴绮
朝代：清
体裁：七言律诗

高斋花事乍逢春，踏雪过从兴倍新。幸得烟云娱冷眼，肯将车马负閒身。无多略似睢阳老，有约还同雒下人。堂上笑他批纸尾，白头辛苦为丝纶。
初夏和毕正持韵
作者：吴绮
朝代：清
体裁：五言律诗

春归芳墅静，深坐似山家。莺狎当窗柳，蜂喧夹径花。雨微犹见日，云薄不成霞。已分墙东隐，栖迟老岁华。
初宿黄子湖
作者：吴绮
朝代：清
体裁：五言律诗

晚岁甘幽僻，谋居就水涯。庭虚容看月，地敞足栽花。老鹤宜三径，閒鸥共一家。夜来清梦稳，不复听城笳。
初度示内
作者：吴绮
朝代：清
体裁：七言律诗

手把陶家金屈卮，眼看潘鬓渐如丝。酬恩不易惟存感，射策无成亦自疑。丽藻敢矜鹦鹉赋，虚名实误凤凰池。五陵裘马空相识，笑杀东方割肉时。
初春友沂邀同仙裳定九诸子泛舟平山得杨字
作者：吴绮
朝代：清
体裁：五言排律

山川不易好，终古念垂杨。正月人初暇，初春景正芳。遥怜几两屐，共负一吟囊。飞盖随王粲，交衿集谢庄。挂帆牵杜若，吹笛上沙棠。曲岸吟朝旭，浮桥践晓霜。冰澌鳞始跃，寒峭羽犹藏。荇蒂鹦哥绿，芹芽燕子黄。娟娟分鹭影，的的入鸥乡。毛女逢挑菜，秋胡问采桑。停车寻月观，响屧看雷塘。指点遗墟矗，低回舞榭荒。可怜隋大业，不及鲁灵光。覆辙羞秦帝，雄才慕汉皇。斗鸡千帐锦，养鹤九州粮。赐柳称官姓，收萤选夜妆。龙船飘綵缆，犀管溜绒缰。一镜柔情误，三更艳曲忙。才堪酬结绮，几见起阿房。尚忆当全盛，何曾讽太康。有山皆绿酒，无水不红廊。驻马临邛客，调笙下蔡倡。越罗裁翡翠，赵瑟画鸳鸯。绣幕留张硕，珠灯醉沈郎。林阴惊宝弹，莺语落银床。金粉矜时俗，烟云互渺茫。地闻连建业，尘巳蔽渔阳。石碎天心缺，岚枯岳势凉。凤凰辞故岭，麋鹿爱欢场。宫竟迷仁寿，途空认蜀冈。紫苔铜雀瓦，青草玉鱼珰。怪鼠啼棋墅，妖狐斗射堂。耕夫终落落，游子或伥伥。广武悲何极，新丰泽漫忘。兴衰信有托，慷慨实非常。溯涧频回棹，溯波为举觞。寺生前代想，僧剩六朝装。拂碣思南宋，摹碑记大唐。诗存名士影，钿拾美人香。我自难成醉，天应莫遽凉。惊飙僵鸟雀，斜日古牛羊。望望暮烟碧，迟迟暝色苍。曹刘争壁垒，苏李又河梁。雪暗鸿归处，星稀鹊绕方。横琴流素徵，倚剑发清商。杜宇宫花湿，琵琶墓棘长。开元客自老，德祐史难忘。去去聊弹筑，行行且卖浆。桃源失晋魏，兰渚遍潇湘。凭吊徒挥涕，城鸦噪女墙。
别池上芙蓉
作者：吴绮
朝代：清
体裁：古风

池上芙蓉花，似解人将别。当我欲去时，红英正奇绝。临风故婀娜，映水转鲜洁。我本相思人，对之徒怅结。酹以一杯酒，芳华愿无歇。
前民扶晨山尊湘九过集锦树亭分韵
作者：吴绮
朝代：清
体裁：五言律诗

半日不相见，叩门呼老庞。懒云秋入屋，寒雨夜连江。酒国全无事，诗城未肯降。莫将离别恨，容易到西窗。
北固山下寻狠石不得
作者：吴绮
朝代：清
体裁：五言律诗

抵掌传斯地，遗踪没乱丛。兵戈销铁石，山水记英雄。垒散荒烟黑，旗飘野日红。想当埋灶处，磨削任儿童。
十一月初七日愚公伟公过集寓斋·其一
作者：吴绮
朝代：清
体裁：五言律诗

客里犹思客，求羊日往还。清吟寒烛下，发兴煖杯间。地远双鱼少，云高一雁閒。谁怜今夜月，犹作翠眉弯。
十一月初七日愚公伟公过集寓斋·其二
作者：吴绮
朝代：清
体裁：五言律诗

草草盘觞会，酣馀意转赊。谁知人去国，同作客思家。寂寞天边镜，徘徊海上槎。罗浮如不远，惭负是梅花。
十七夜月
作者：吴绮
朝代：清
体裁：七言律诗

坐待东轩望转劳，冰轮初减兴萧骚。将亏势反如将满，渐久光才得渐高。寒逼玉楼怜八九，照穷银汉见纤毫。徘徊莫起难圆恨，剩得团圆已再遭。
十九贤祠
作者：吴绮
朝代：清
体裁：五言律诗

地已多贤胜，崇祠启碧岩。波香生荇藻，云气老松杉。醉酹三升酒，閒停一片帆。异时偏有感，仙令莽初芟。
十二月念八日夜雪
作者：吴绮
朝代：清
体裁：五言律诗

望岁长思雪，今年苦不多。才看飘槛砌，竟欲满山河。岐路虽无叹，寒溪岂易过。遥怜江上客，谁许着烟蓑。
十五夜月
作者：吴绮
朝代：清
体裁：七言律诗

白帝重逢御转迟，楼开端正暮寒宜。庚辛节在天如晓，甲戌年来月自知。望满一百二十夜，欢增三万六千期。嫦娥莫悔多情误，赢得长生是此时。
十八夜月
作者：吴绮
朝代：清
体裁：七言律诗

拍尽笳声夜欲阑，桂轮迟上渐难安。瀛州路近鲸波小，沧海潮平蚌泪乾。三坠阶蓂犹皎洁，重开岩桂更高寒。人生合向今宵醉，百岁能教几度看。
十八滩舟行杂咏·其一
作者：吴绮
朝代：清
体裁：五言律诗

垂老仍为客，关河路转长。终朝依枕簟，三夏尽舟航。扣户词偏拙，离家梦自伤。荔枝应正熟，行役向他乡。
十八滩舟行杂咏·其七
作者：吴绮
朝代：清
体裁：五言律诗

野戍遥传柝，孤航泛远踪。山风秋舞鹳，滩雨夜归龙。事过方知险，身閒转觉慵。片帆犹未歇，何处采芙蓉。
十八滩舟行杂咏·其三
作者：吴绮
朝代：清
体裁：五言律诗

半生经险阻，此地乍来游。非意当滩石，无程逆水舟。同乡惟赖月，异国不禁秋。只有还家梦，应偕波浪流。
十八滩舟行杂咏·其二
作者：吴绮
朝代：清
体裁：五言律诗

炎蒸无计遣，卧起一篷窗。白鸟栖常独，黄鱼钓自双。柳烟思旧国，花月梦春江。尚觉人情懒，因知病未降。
十八滩舟行杂咏·其五
作者：吴绮
朝代：清
体裁：五言律诗

入夏情无似，秋来更若何。江湖多岁月，鱼鸟共风波。饮酒杯空把，钞诗字屡讹。新凉寻敝褐，真自羡渔蓑。
十八滩舟行杂咏·其八
作者：吴绮
朝代：清
体裁：五言律诗

詹尹何从卜，风波此一身。月随游倦客，滩吼梦馀人。蟋蟀依黄苇，凫鸥老白蘋。罗浮香雪在，过岭若为春。
十八滩舟行杂咏·其六
作者：吴绮
朝代：清
体裁：五言律诗

作客浑无可，年高兴更消。老为时辈弃，贫任里儿骄。坚卧连秋夏，孤吟了暮朝。悬槌怜十指，何计慰迢遥。
十八滩舟行杂咏·其四
作者：吴绮
朝代：清
体裁：五言律诗

闭户无长计，崎岖向远途。独行愁岁暮，多病益身孤。戏幔双蝴蝶，迎桡一鹧鸪。茫茫前路在，何必问征夫。
十六夜月
作者：吴绮
朝代：清
体裁：七言律诗

岂是黄杨厄闰偏，倚栏犹自对婵娟。今年夜色非常皎，此夕秋仍似旧圆。二八巧逢宵二八，三千光映界三千。相思忍作懵腾睡，看取清波彻晓悬。
十六字令 其一 春
作者：吴绮
朝代：清

春。才到深闺便泥人。花知道，一点要温存。
十六字令 其二 情
作者：吴绮
朝代：清

情。不识他从何处生。相逢处，但觉惹人疼。
十六字令·春
作者：吴绮
朝代：清

春。才到深闺便泥人。花知道，一点要温存。情。不识他从何处生。相逢处，但觉惹人疼。
十四夜月
作者：吴绮
朝代：清
体裁：七言律诗

最爱秋光分外幽，乘槎人又到扬州。已经两度知应好，未满一分何足愁。岂有山河容空缺，只缘风物重迟留。慇勤为借吴刚斧，明日还将七宝修。
十月二日钱饮光自龙眠杨香山自武林余广霞自吴门宋既庭自昭阳至与余为五老之会夜集皆可堂话白门旧事因成一首并示昉思
作者：吴绮
朝代：清
体裁：五言律诗

宾主合成美，今将四百春。老应为过客，壮且不如人。朝暮齐梁事，秋冬晋宋身。嗒然聊一笑，杯酒任吾真。
千秋岁·春情，次少游韵
作者：吴绮
朝代：清

春风帘外。不放春愁退。魂欲断，肠先碎。金钗留宝钿，锦字萦罗带。人去也，鸳鸯六六空成对。梦向西楼会。醒剩衾花盖。山枕畔，言犹在。丁香枝自结，松柏情难改。君不见，南山帝女能填海。
午日至淮阴次家文仲侄·其一
作者：吴绮
朝代：清
体裁：七言绝句

叠鼓惊笳两岸闻，锦标争夺浪花纷。浊醪自引瞢腾睡，善读离骚只有君。
午日至淮阴次家文仲侄·其二
作者：吴绮
朝代：清
体裁：七言绝句

佳节萧斋忽叩门，小花蛮榼送芳樽。更探古锦囊中句，唤醒江潭屈子魂。
午日集遗山秋浦楼得云留二字·其一
作者：吴绮
朝代：清
体裁：五言律诗

远游聊且住，令节慰停云。共倒青华盏，分题白练裙。笑言当永画，醉醒共残曛。忆昨兰舟上，犹然念少文。
午日集遗山秋浦楼得云留二字·其二
作者：吴绮
朝代：清
体裁：五言律诗

久作三年别，今当五日留。江山犹故土，节物已他州。雏燕晴偏语，凉蟾晚更浮。不知长命缕，谁更系南楼。
午晴至丰台芍药花下
作者：吴绮
朝代：清
体裁：五言排律

过雨芳林晓，高楼景物新。云开成小霁，山午带馀春。遂骋寻花骑，如逢洧水滨。分畦同斗冶，异畹各含颦。泣露枝全弱，迎风态更真。夷光非一伴，飞燕有千身。綵映残霞绚，香翻宿雾匀。信堪称艳友，何必赠离人。留借朱丝障，归簪白氎巾。明朝誇盛事，传语遍城闉。
半月泉
作者：吴绮
朝代：清
体裁：五言律诗

清流堪濯俗，半窦欲成池。信是无穷处，常于未足时。雪痕翻蟹眼，天影泻蛾眉。同地看双派，形全已致亏。
南华寺礼六祖塔
作者：吴绮
朝代：清
体裁：五言律诗

曹溪流未断，纡道谒南能。密树青千叠，寒山绿几层。泉清犹满钵，焰冷尚留灯。老矣还乘兴，凭高杖古藤。
南安客舍水阁对月·其一
作者：吴绮
朝代：清
体裁：五言律诗

浪迹浑无定，投林似暂归。桥横沙路曲，月出水烟微。凝思看凫浴，含情待雁飞。谁怜砧杵夜，万里共晴辉。
南安客舍水阁对月·其二
作者：吴绮
朝代：清
体裁：五言律诗

借栖还觅静，水槛得徜徉。倦鸟夜三鼓，凉蟾秋一床。连江溪易绿，近岭柳迟黄。明日重阳是，登高爱此乡。
南安客舍送查德尹归海昌
作者：吴绮
朝代：清
体裁：七言律诗

九日峰前太瘦生，相逢客舍两含情。参军正欲携琴去，词客还为拥棹行。路迥三洲山瘴远，楼高百尺海涛平。清容轩里摊书卷，剩可怀人对月明。
南安邸次喜遇张寄亭并晤查德尹邹白庵
作者：吴绮
朝代：清
体裁：五言律诗

故人何意见，倾盖况多缘。姓字曾相识，诗篇重所传。路遥身莫主，归早客如仙。独怅无杯酒，黄花正满前。
南昌寓中喜晤澹夫侄
作者：吴绮
朝代：清
体裁：五言律诗

忆昔论交日，相知各暮年。他乡多险阻，异国共留连。老不因人热，贫宁取世怜。惟应一杯酒，相得是陶然。
南昌晓发
作者：吴绮
朝代：清
体裁：五言律诗

远程难惮暑，缆解早凉天。鸟语喧村市，蝉声送客船。殷勤留后遇，轻薄信前缘。一笑存吾道，终归沧海边。
南柯子·天𨵈
作者：吴绮
朝代：清
体裁：词

揽胜情难厌，登高望不穷。丹梯百丈仰晴空。遥见青天影里插双峰。长有猿声在，唯传鸟道通。夕阳烟海舞苍龙。只恐辟支洞口碧云封。
南楼令·临春阁
作者：吴绮
朝代：清

朱栋接丹霞。晴虹复道斜。万风流、一瞬繁华。阁上画眉犹未了，已冷落，后庭花。芳草遍天涯。空林点暮鸦。痛词人、江令还家。只有情多商女在，还谱入，旧琵琶。
南楼晚坐偕德迈雨徵听玉先度曲
作者：吴绮
朝代：清
体裁：七言律诗

高阁平临绿野堂，倚栏舒眺一苍茫。檐花向晚垂凉月，宫树迎秋动夕阳。閒点红牙听水调，醉歌乌帻舞山香。寥寥李白今千载，谁信狂夫老更狂。
南歌子 其一 闺情
作者：吴绮
朝代：清

银甲调新火，珠帘捲晓霞。辟寒初着杏儿纱，正是恼人时节、不归家。莺坐浑身柳，蜂归两股花。一弦春怨语琵琶，昨夜鸳鸯买卦、又须差。
南歌子 其三 最忆
作者：吴绮
朝代：清

最忆愁时面，难为别后心。梦牵红袖玉楼阴，却是醒来、原自挽罗衿。香冷鸳鸯带，寒轻翡翠衾。一生难负是知音，何况蛾眉、相望到而今。
南歌子 其二 别怨
作者：吴绮
朝代：清

欲笑宁能笑，想看懒更看。背人哀怨有般般，不道大家、一样枕儿寒。花底情无限，灯前影乍单。休言别后泪长弹，何似当初未别、尽侬欢。
南歌子 其四 初秋闺怨
作者：吴绮
朝代：清

凫藻才宜火，桃笙不耐香。朝来无语暗思量，只恐莲壶银箭、夜须长。梦断惟含笑，啼残懒更妆。龙须六尺锦匡床，怎奈好天、辜负是新凉。
南歌子·闺情
作者：吴绮
朝代：清

银甲调新火，珠帘捲晓霞。辟寒初着杏儿纱，正是恼人时节、不归家。莺坐浑身柳，蜂归两股花。一弦春怨语琵琶，昨夜鸳鸯买卦、又须差。欲笑宁能笑，想看懒更看。背人哀怨有般般，不道大家、一样枕儿寒。花底情无限，灯前影乍单。休言别后泪长弹，何似当初未别、尽侬欢。最忆愁时面，难为别后心。梦牵红袖玉楼阴，却是醒来、原自挽罗衿。香冷鸳鸯带，寒轻翡翠衾。一生难负是知音，何况蛾眉、相望到而今。凫藻才宜火，桃笙不耐香。朝来无语暗思量，只恐莲壶银箭、夜须长。梦断惟含笑，啼残懒更妆。龙须六尺锦匡床，怎奈好天、辜负是新凉。
南浦·鲍子韶邀集莲社庵即送家观庄入粤
作者：吴绮
朝代：清

参军鲍照，爱携蛮榼趁秋光。来值芙蓉城主、逸兴满潇湘。走马大堤沙软，到鸡园、竹下拥胡床。把两江烟水，尽收金斝，点染付奚囊。叵耐荻花枫叶，正飕飕、凄绝似浔阳。肠断河梁分手，更卧病清漳。自是旅游无好况，人留人别总堪伤。赖庾公还把，一天风月好平章。
卞侍中墓
作者：吴绮
朝代：清
体裁：七言律诗

落叶萧萧古墓存，传闻中夜泣贞魂。满门白骨忠臣泪，一片青山圣主恩。古柏化身留劲节，秋棠血染点遗痕。只今四海羞蘋藻，苏峻何曾见子孙。
卧佛寺
作者：吴绮
朝代：清
体裁：七言律诗

风榛露莽傍禅床，卧佛人传旧道场。尘劫梦回原易厌，香林乱过亦全荒。猿乘夜月升高坐，鼠啸春阴走废廊。犹有老僧能问讯，袈裟红绽满头霜。
卧疾锦树亭寄怀辰六
作者：吴绮
朝代：清
体裁：五言律诗

离别寻常事，与君独不伦。半春花过眼，深夜月当门。老觉亲朋重，贫知科第尊。上林应有赋，传寄锦沙村。
卧霞楼对月
作者：吴绮
朝代：清
体裁：七言律诗

秋心一卷是离骚，夜倚青天钓巨鳌。树杪云开千岭出，江边月静一楼高。逢人未可吟新句，避世惟须隐浊醪。此夕乘风无羽翼，不堪长啸向袁绹。
即席次见末
作者：吴绮
朝代：清
体裁：七言律诗

江湖偶得鸟鱼閒，终日怀人对碧山。雁羽离情方接席，蛾眉佳句早推班。樊川歌舞繁华后，霅馆楼台杳霭间。高会未残仍有约，扁舟乘兴过苏湾。
厂翁和尚同伟公兰偶及家武登送别禅山舟中望月分韵
作者：吴绮
朝代：清
体裁：七言律诗

岭南归雁羽难留，追送澄江赋远游。与子暂同千里月，为谁犹欠一分秋。碧天雨过云偏尽，翠渚风清露未收。不醉今朝应未忍，关河明日思悠悠。
又和阮亭访大明寺
作者：吴绮
朝代：清
体裁：七言律诗

潞河南望隔江烟，七岁清明冷石泉。何处楼台留梵劫，有人词赋倚吴天。残花着雨迷荒垄，流水逢春入废田。客梦一时艰去住，凭谁同问宝公禅。
又寄益言
作者：吴绮
朝代：清
体裁：七言律诗

中年来自惜韶华，春尽停云兴转加。乱世藏身怜一叶，美人浮宅近三槎。画船桨泊鱼鳞浪，酒市楼遮燕尾霞。总是相思最深处，那堪张翰正无家。
又赠檗庵
作者：吴绮
朝代：清
体裁：五言律诗

已整浮湘楫，还为几日留。江湖八月路，花木两人秋。有事凭苍狗，忘言任白鸥。乾坤应未老，策杖待同游。
又雨
作者：吴绮
朝代：清
体裁：五言律诗

偶霁农夫喜，连宵竟奈何。惜花春梦短，听雨夜吟多。芹润泥黏燕，杨疏水似鹅。荡舟空有约，门外即曾波。
友人有赋磁杯鞋者戏作二首·其一
作者：吴绮
朝代：清
体裁：七言绝句

谁把缥磁代藕丝，凤尖长惹露华滋。就中最有相如渴，忆杀当垆小立时。
友人有赋磁杯鞋者戏作二首·其二
作者：吴绮
朝代：清
体裁：七言绝句

掌中传送几摩挲，绝胜陈王见袜罗。不是定州新制巧，风流原在醉乡多。
友人纳姬戏为催妆姬汪姓南人也·其三
作者：吴绮
朝代：清
体裁：七言绝句

碧天何处是明河，灵鹊差排此夜过。低嘱侍儿休索问，古来司马自情多。
友人纳姬戏为催妆姬汪姓南人也·其二
作者：吴绮
朝代：清
体裁：七言绝句

别样双蛾柳叶匀，轻回蝉翼掩罗巾。柔条一样江南种，北地逢春更着人。
友人纳姬戏为催妆姬汪姓南人也·其四
作者：吴绮
朝代：清
体裁：七言绝句

新妆绰约下鸣机，夫婿东方世所稀。侬自有香名意可，不烦小玉护朝衣。
友人纳姬，戏为催妆，姬汪姓，南人也
作者：吴绮
朝代：清
体裁：七言绝句

蛱蝶轻罗押蒜金，灯前小立倚瑶琴。桃花潭水儿家住，只问郎情深不深。
友沂席上迟髴渊不至即送归泖上
作者：吴绮
朝代：清
体裁：古风

堂上深灯悬急雨，主人送客清觞举。此时京兆有田郎，离思遥如隔河渚。去年戴笠记相逢，驱马长安紫陌中。愧我萧疏同庾信，爱君才调似张融。醉歌燕市情何限，倒把吴钩照人面。丈夫意气许千春，等閒直觉肝肠贱。何为夜半忽思乡，梦到机山旧草堂。杜羔且问归来路，苏武频沾别后裳。殷勤赠我一端绮，千丝万丝笥箧里。感君厚意饮君心，愿君明岁重来此。
古意
作者：吴绮
朝代：清
体裁：古风

长安二三月，朱楼临广衢。上有良家子，蛾眉扬青矑。君子远行役，既嫁还独居。下顾见游女，婉娈相驰驱。明珰携素手，日夕飘华裾。中心岂无慕，时命固有须。伉俪分未足，琴瑟义有馀。东邻视彼美，未聘其何如。
句曲晓行
作者：吴绮
朝代：清
体裁：五言律诗

夜来初过雨，曙色未全分。羸马冲泥出，荒鸡隔浦闻。远山多受雾，寒日不驱云。衰草埋翁仲，溪边认古坟。
右舟友沂挟琴姬过集寓斋时楼冈沧苇皆后先枉驾分赋纪事
作者：吴绮
朝代：清
体裁：七言律诗

帝城春早雪葳蕤，三径初开屐齿随。花欲恼人刘梦得，月能同客庾元规。背将银烛藏红豆，停却金卮看翠眉。燕市此宵称绝胜，更随飞盖记南皮。
吉祥寺看梅
作者：吴绮
朝代：清
体裁：七言绝句

尘满空廊日影斜，壁间无字可龙蛇。肩舆十里秋山晚，独为寒梅一树花。
同云止过石公房
作者：吴绮
朝代：清
体裁：七言律诗

寒蕉拂拂与窗齐，老碧新香坐欲迷。一钵软烟梧子饭，半锄凉雨菊花泥。閒支短杖调饥鹤，学定空床过午鸡。却愧好山徒结梦，明朝秋句不堪携。
同云止过石公房
作者：吴绮
朝代：清

寒蕉拂拂与窗齐，老碧新香坐欲迷。一钵软烟梧子饭，半锄凉雨菊花泥。闲支短杖调饥鹤，学定空床过午鸡。却愧好山从结梦，明朝秋句不堪携。
同人集克敏堂听孔东塘先生述石门山孤云草堂之胜以诗赠之
作者：吴绮
朝代：清
体裁：七言律诗

见说茅堂住碧岑，当年出岫本无心。鹤书未许听松卧，龙阜曾劳拂莽寻。遂有星辰知客傲，祇缘山月待人深。一时举酒皆名士，东望同登梁父吟。
同僧持饮高汝敬山斋次香海韵
作者：吴绮
朝代：清
体裁：五言律诗

积雨闭深翠，故人同在山。泉香家酿美，花静客窗閒。江海群居外，烽烟一醉间。酣来发长啸，涧响共幽潺。
同友沂秘阁对月
作者：吴绮
朝代：清
体裁：七言律诗

紫垣霜落斗初横，建礼门高逼太清。月射琉璃天五色，风吹环佩月三更。青绫护梦经寒薄，红蜡成花到晓明。颇牧只今谁得似，汉廷空忆弃繻生。
同宾三夜坐
作者：吴绮
朝代：清
体裁：七言律诗

沿江烽火一閒身，小院追凉远俗尘。竹影干云天欲碧，桐花满地月如银。时穷到老惟思静，世乱还家不称贫。四海茫茫谁可问，与君聊进一杯醇。
同广霞昉思石霞翔九饮殿臣兰雪斋
作者：吴绮
朝代：清
体裁：五言律诗

引疾辞高会，同来话冷斋。醉歌忘世法，卧起适幽怀。落叶迷深巷，寒花香一阶。离群非客意，猿鹤信吾侪。
同广霞饮石霞斋头分韵
作者：吴绮
朝代：清
体裁：七言律诗

清立幽栖似陆浑，情深旧雨为开樽。霜凝古树红连屋，秋老遥山翠入门。北海千觞随客倒，南州一榻许人温。何时得遂携家约，尽出奇文剪烛论。
同燕孙念昔暨仲儿小饮
作者：吴绮
朝代：清
体裁：五言律诗

春半欢情鲜，持杯眼暂青。狂吟灯一壁，薄醉酒双瓶。雨雪连人日，乾坤老客星。偶然成独啸，寂寞是扬亭。
同维夏饮王廉州来云馆感赋
作者：吴绮
朝代：清
体裁：七言律诗

聱叟幽栖旧辋川，入门花气自嫣然。相逢南郭仍三月，不到西川已八年。梅屋藏书山窈窕，竹房酾酒月婵娟。白头莫叹漳滨卧，茗熟香清更散仙。
同诸子城南小步·其一
作者：吴绮
朝代：清
体裁：五言律诗

小步郭西偏，閒情亦偶然。柳丝沽酒市，兰叶载花船。六代青山外，三春白鸟边。归来仍我辈，作计好留连。
同诸子城南小步·其二
作者：吴绮
朝代：清
体裁：五言律诗

一醉宁容易，今朝醉颇宜。红桥春水上，白袷晚晴时。草欲催歌发，梅因待酒迟。海鸥能对客，不必主人知。
同韶九坐寒香榭限韵并嘲松之樵水·其一
作者：吴绮
朝代：清
体裁：七言律诗

索笑无端绕槛行，满庭明月影交横。人当桂树春相对，天为梅花夜放晴。万壑云归吹笛路，一林香入煮茶声。独怜瘦沈同高咏，二客黄州梦已成。
同韶九坐寒香榭限韵并嘲松之樵水·其二
作者：吴绮
朝代：清
体裁：七言律诗

天淡云空绝点尘，夕佳高处占苔茵。楼台静夜浑无影，明月空山若有人。清极岂能容木客，狂来真欲问花神。临川屐齿年时懒，不负东风是此春。
同鹤问玉少小饮望江干夕照
作者：吴绮
朝代：清
体裁：五言律诗

万里清秋色，临江晚眺开。天风吹放眼，云影下空杯。鹭傍鱼罾宿，鸦随客棹来。萧条事行役，落日一登台。
后庭宴·同闺人登爱山台
作者：吴绮
朝代：清

春到庭闲，台高径曲。新橙嫩破纤纤玉。携将彩袖一凭栏，南上云净青初定。楼开罨画，风吹巧笑，酒炉才热。杯香琴静，小斗蛾眉绿。语细怕莺知，肠断凭花续。
吴伯子歌赠星子
作者：吴绮
朝代：清
体裁：古风

吴伯子，吴伯子，濯魄冰壶应有此。掉头不肯揖王侯，论心直欲轻生死。忆我见时岁丁未，菰城初忝麟符佩。君来不屑润脂膏，登台独爱南山翠。三年形影未曾分，跋烛官斋夜论文。看残庾亮楼头月，写尽羊欣白练裙。宦海颠危似累棋，一朝宾客异云泥。翟尉庭前空噪雀，孟尝门下少鸣鸡。广霞先生能急难，鹡鸰惟尔同忧患。举幡博士拟相明，贯械都亭亦何惮。往来风雪曹娥渡，痛哭狂呼感行路。党人无意动星占，破涕苕川再相聚。嗟乎一贵复一贱，须臾改尽知交面。几人曾救李陵书，几人解射聊城箭。多君意气凌嵩华，笔墨还能妙天下。清吟常和谢元晖，逸致每同嵇叔夜。萧萧短褐独能留，南北东西一蒯缑。有时闻钟宿古寺，有时策杖升高丘。田间推骂宁为辱，大小槐安春梦熟。吾侪久已浑荣枯，诸君枉自劳翻覆。吁嗟浮云亦何有，花前且共衔杯酒。会须携手上青霞，却指乔松是吾友。
呈家梅村学士
作者：吴绮
朝代：清
体裁：七言律诗

开元才子蕊珠仙，曾向蓬山领众贤。宫蜡送人归制院，御笺陈事入经筵。湘东丽藻三枝管，江左繁哀七宝弦。白虎诸儒方奏赋，风流谁许并花砖。
和人寒夜即事
作者：吴绮
朝代：清
体裁：五言律诗

激楚生豪况，寒灯夜独亲。冰霜孤剑影，山水一琴身。懒爱陶元亮，狂呼贺季真。不知今夕意，谁复两閒人。
和伯御侄游平山红桥四首·其一
作者：吴绮
朝代：清
体裁：七言律诗

经旬不出只科头，羡尔乘槎作胜游。棋墅千家围曲岸，酒炉一带倚芳洲。蘋开画鹢依青嶂，花夹垂虹枕碧流。吟得新诗满怀袖，可堪风雨一庭秋。
和伯御侄游平山红桥四首·其三
作者：吴绮
朝代：清
体裁：七言律诗

珠帘画栋压人寰，莫问茱萸更几湾。自有醉翁凭画槛，却教词客重青山。春风别后龙蛇杳，明月分来鸥鹭閒。最是荷花独满把，谁能邀客更重攀。
和伯御侄游平山红桥四首·其二
作者：吴绮
朝代：清
体裁：七言律诗

歌吹犹闻满大堤，玉箫金管郡城西。绿杨影密江蝉噪，红藕香深水鸟啼。此地隋楼曾共醉，谁人蛮榼更同携。惟怜清夜飞萤地，只剩凄凄碧草齐。
和伯御侄游平山红桥四首·其四
作者：吴绮
朝代：清
体裁：七言律诗

行行策杖舍轻航，此地高楼半夕阳。千古文章时己远，一帘风月夜初凉。山光自足留人赏，水调宁关故国亡。满地秋阴凝眺远，垂杨犹自带昆冈。
和友人韵
作者：吴绮
朝代：清
体裁：五言律诗

雨为新寒密，山斋不肯晴。钟摇诸品静，纱护一灯明。虚牖怜风度，幽溪待雪平。赖闻禅客语，挥麈说无生。
和宋长白见寄韵
作者：吴绮
朝代：清
体裁：七言律诗

何日招携共入林，一篇相寄似鸣琴。岭梅湘竹同幽梦，碧水遥山忆远寻。逋叟楮冠栖北郭，故人綵笔重南金。分明丁邜桥边句，赢得空斋夜夜吟。
和寒食即事
作者：吴绮
朝代：清
体裁：五言律诗

独坐摇吟膝，空思赋远游。载花青雀舫，对雪紫鼷裘。五载依山住，全家为酒留。终须浮舴艋，分席向沙鸥。
和广霞韵赠了如上人
作者：吴绮
朝代：清
体裁：五言律诗

为别时真久，重来径转幽。僧年知过腊，客况略如秋。有兴还高咏，无谋作远游。门前小桥水，不共大江流。
和庞大家香奁琐事杂咏·其一
作者：吴绮
朝代：清
体裁：七言绝句

春入鸾纱日较迟，白梅花下立多时。无端拗取高枝戴，惹得东风上鬓丝。
和庞大家香奁琐事杂咏·其七
作者：吴绮
朝代：清
体裁：七言绝句

戌字初传报夜牌，卸头犹未下瑶钗。不知夫婿轻狂甚，倚醉偷量独见鞋。
和庞大家香奁琐事杂咏·其三
作者：吴绮
朝代：清
体裁：七言绝句

妆次传书特地忙，嗔他小玉恋迷藏。错将京兆修眉管，并卧湘妃翡翠床。
和庞大家香奁琐事杂咏·其三十
作者：吴绮
朝代：清
体裁：七言绝句

天涯着处舞杨花，剪剪轻风透碧纱。斗鸭阑边寒未减，红泥长护郁金芽。
和庞大家香奁琐事杂咏·其三十一
作者：吴绮
朝代：清
体裁：七言绝句

银墙东畔画栏低，斑笋新抽尚带泥。煮得青梅同下酒，合欢花上画眉啼。
和庞大家香奁琐事杂咏·其三十三
作者：吴绮
朝代：清
体裁：七言绝句

人间何处有琼霜，倚槛微吟只淡妆。百尺小楼双燕子，谢家春色在斜阳。
和庞大家香奁琐事杂咏·其三十二
作者：吴绮
朝代：清
体裁：七言绝句

菖蒲新绿细堪梳，昆石玲珑嵌碧虚。一研冷云花影下，鲍娘新折大雷书。
和庞大家香奁琐事杂咏·其九
作者：吴绮
朝代：清
体裁：七言绝句

敛眉深坐费深思，一着文楸局两持。赌取玉钗浑细事，就中黑白要郎知。
和庞大家香奁琐事杂咏·其二
作者：吴绮
朝代：清
体裁：七言绝句

昨夜红薇一朵开，胆瓶新筑避风台。慇勤更放泥金幔，恐有寻香凤子来。
和庞大家香奁琐事杂咏·其二十
作者：吴绮
朝代：清
体裁：七言绝句

近风来处著红缣，小拜花前愿蜜添。身是百花原任采，不知何处使人甜。
和庞大家香奁琐事杂咏·其二十一
作者：吴绮
朝代：清
体裁：七言绝句

寒食今朝春事赊，酿成仙液似飞霞。杯中更挼桃花汁，只要郎身总是花。
和庞大家香奁琐事杂咏·其二十七
作者：吴绮
朝代：清
体裁：七言绝句

花压重檐影渐偏，贪看灵兔不成眠。嫦娥既有长生药，何不将人并上天。
和庞大家香奁琐事杂咏·其二十三
作者：吴绮
朝代：清
体裁：七言绝句

荷芰风清薤叶凉，轻雷一震隐横塘。生憎帘幕斜阳色，半是儿家额上黄。
和庞大家香奁琐事杂咏·其二十九
作者：吴绮
朝代：清
体裁：七言绝句

养得金鱼近绣窗，锦鳞朱鬣一双双。夜深忽怕琉璃冻，自撤重茵裹玉缸。
和庞大家香奁琐事杂咏·其二十二
作者：吴绮
朝代：清
体裁：七言绝句

春驹轻粉尚沾香，浪惹轻罗已自伤。还向海棠深处放，莫教孤影宿红房。
和庞大家香奁琐事杂咏·其二十五
作者：吴绮
朝代：清
体裁：七言绝句

填鹊灵期正早秋，家家瓜果坐针楼。生怜银汉难为别，却替双星夜半愁。
和庞大家香奁琐事杂咏·其二十八
作者：吴绮
朝代：清
体裁：七言绝句

翅拍晨霜未稳栖，晓来窗下打笼鸡。怪他只唤相思梦，不向侯家枕畔啼。
和庞大家香奁琐事杂咏·其二十六
作者：吴绮
朝代：清
体裁：七言绝句

寒到深闺要绮襦，窗前札札弄机杼。而今织素浑无用，花样随时问小姑。
和庞大家香奁琐事杂咏·其二十四
作者：吴绮
朝代：清
体裁：七言绝句

宝镜盘龙影嵌空，猛然惊见下帘栊。凭谁得向江心铸，先着倾城在此中。
和庞大家香奁琐事杂咏·其五
作者：吴绮
朝代：清
体裁：七言绝句

检点珠奁似少欢，钗梁擎出要郎看。昨宵嗔唤收妆急，误损金丝九子鸾。
和庞大家香奁琐事杂咏·其八
作者：吴绮
朝代：清
体裁：七言绝句

夜展氍毹坐绮窗，尽烧椽烛换明缸。谁堪暖手偎红袖，拂乱宫牙十六双。
和庞大家香奁琐事杂咏·其六
作者：吴绮
朝代：清
体裁：七言绝句

缃编偷把背花吟，脂印犹嫌玉甲侵。读到白头山上雪，一时弹泪为关心。
和庞大家香奁琐事杂咏·其十
作者：吴绮
朝代：清
体裁：七言绝句

江草湘花展卷看，春风随手拂雕栏。赵家公子归来日，莫买徐熙墨牡丹。
和庞大家香奁琐事杂咏·其十一
作者：吴绮
朝代：清
体裁：七言绝句

稻畦衫子映花明，绣佛幢前礼拜轻。传语八关今日是，厨娘莫费鲤鱼羹。
和庞大家香奁琐事杂咏·其十七
作者：吴绮
朝代：清
体裁：七言绝句

绣罽红茵别样娇，衔蝉晓食每亲调。爱他生小多凭准，一线圆睛两度潮。
和庞大家香奁琐事杂咏·其十三
作者：吴绮
朝代：清
体裁：七言绝句

暗香中夜吐金花，漫道红窗少伯牙。一寸眼波横两黛，高山流水是儿家。
和庞大家香奁琐事杂咏·其十九
作者：吴绮
朝代：清
体裁：七言绝句

念得新诗教雪衣，水晶帘外语依稀。春来渐喜相偎熟，纵解金绦也不飞。
和庞大家香奁琐事杂咏·其十二
作者：吴绮
朝代：清
体裁：七言绝句

尽卸鸾鬟向凤窠，蔷薇汤里学凌波。窥人怕有多情月，绣幕层遮脱绛罗。
和庞大家香奁琐事杂咏·其十五
作者：吴绮
朝代：清
体裁：七言绝句

好日新将绣帖开，合欢罗胜一双裁。雏鬟不识春犹浅，已讶钗头燕子来。
和庞大家香奁琐事杂咏·其十八
作者：吴绮
朝代：清
体裁：七言绝句

亚字青墙柳带斜，春来间事有些些。嗔他小玉无聊赖，惯上江楼唤卖花。
和庞大家香奁琐事杂咏·其十六
作者：吴绮
朝代：清
体裁：七言绝句

锦带银毬次第悬，手丸琼粉拜郎前。灯边好语凭谁道，愿似花糍个个圆。
和庞大家香奁琐事杂咏·其十四
作者：吴绮
朝代：清
体裁：七言绝句

紫栈偏宜静处焚，金炉银叶共郎薰。请看心字成灰后，尽作巫山缕缕云。
和庞大家香奁琐事杂咏·其四
作者：吴绮
朝代：清
体裁：七言绝句

生性天然淡冶中，羞将颜色斗春风。新来不着灯笼锦，一色文罗染退红。
和放翁立秋前一日韵
作者：吴绮
朝代：清
体裁：五言律诗

雨过梧桐院，香生杜若洲。蝉声初向晚，蛩梦已先秋。身老疏千卷，心閒笑五侯。北窗应渐爽，得酒复何求。
和毕正持夏夜书事·其一
作者：吴绮
朝代：清
体裁：七言绝句

谁向南来鞭火龙，隙光愁见午云红。我家独有松千尺，不待弹琴已有风。
和毕正持夏夜书事·其三
作者：吴绮
朝代：清
体裁：七言绝句

门外朱轩衮乱尘，北窗跂足梦初伸。炎蒸那用玄冰散，我是人间不热人。
和毕正持夏夜书事·其二
作者：吴绮
朝代：清
体裁：七言绝句

轻云一霎午来过，满院清阴散薜萝。新竹绕檐桐绕砌，已晴偏觉雨声多。
和毕正持夏夜书事·其五
作者：吴绮
朝代：清
体裁：七言绝句

曲径斜连一小亭，满檐寒碧昼青冥。几株老树千竿竹，尽作西窗夜雨听。
和毕正持夏夜书事·其六
作者：吴绮
朝代：清
体裁：七言绝句

静掩疏帘罢奕棋，日长偏与黑甜宜。蝉声一枕桐阴午，正是槐安尚主时。
和毕正持夏夜书事·其四
作者：吴绮
朝代：清
体裁：七言绝句

静夜科头倚曲廊，桃笙不捲竹方床。独支如意无人见，满地桐花月影香。
和洗进士乔之见赠韵
作者：吴绮
朝代：清
体裁：七言律诗

老去难閒访戴身，五羊城下驻征轮。岂期白社容逋叟，只合青山作外臣。浪迹久为梅岭客，忘机常爱葛天民。花开不厌同挥麈，赊得醇醪未是贫。
和淡心访南村惠麓山房过憩寄畅园韵·其一
作者：吴绮
朝代：清
体裁：五言律诗

不意此相见，把衣临水楼。地幽偏耐雨，人澹竟如秋。宿鸟啼烟翠，飞花送瀑流。碧山烽火外，分日思同游。
和淡心访南村惠麓山房过憩寄畅园韵·其三
作者：吴绮
朝代：清
体裁：五言律诗

莫问英雄事，年来但听莺。何堪今日耳，犹是故园声。山水无人境，烟花不世情。遥持一杯酒，相劝隔重城。
和淡心访南村惠麓山房过憩寄畅园韵·其二
作者：吴绮
朝代：清
体裁：五言律诗

嗟尔来何晚，翻令缓我归。一江春水隔，十载暮云稀。侵晓常携屐，辞春未改衣。时艰难寄迹，莫便款人扉。
和澹心雨中见寄同用少陵风雨暗荆蛮五字为韵·其一
作者：吴绮
朝代：清
体裁：古风

古涧入深竹，白雪相无穷。我来拾瑶草，晏坐青桂丛。晞发弄寒雪，幽翠生微风。
和澹心雨中见寄同用少陵风雨暗荆蛮五字为韵·其三
作者：吴绮
朝代：清
体裁：古风

故人隔河渚，相念如平生。贻以琼瑶字，读之增古情。乃知千古事，不在高与荆。
和澹心雨中见寄同用少陵风雨暗荆蛮五字为韵·其二
作者：吴绮
朝代：清
体裁：古风

莓苔长卧阁，浮萍冒庭础。俛首视八极，怀抱不能数。所赖有素心，烧灯共深雨。
和澹心雨中见寄同用少陵风雨暗荆蛮五字为韵·其四
作者：吴绮
朝代：清
体裁：古风

独处少良觌，久居无壮颜。人生贵自适，何事眉睫间。终期五湖里，驾浪同鱼蛮。
和留仙韵赠苏昆生
作者：吴绮
朝代：清
体裁：五言律诗

两生今独汝，念往倍情亲。刘表呼鹰日，苏耽化鹤人。贫常怀旧感，癖不受纤尘。花底闻高唱，凄凉未老身。
和长白题画不如楼
作者：吴绮
朝代：清
体裁：七言律诗

高楼百尺倚嵯峨，宾客曾经此地过。云拥万山开岳麓，天交一水绕牂牁。岚光自觉当檐满，秋色偏能入槛多。不是柳州曾易播，谁留胜迹在岩阿。
和高苍岩太守重过洞庭
作者：吴绮
朝代：清
体裁：七言律诗

人间多事正纷纷，此地仙凡已迥分。一水自围三郡雪，万家同住两山云。秋因木落方过半，日为峰高不易曛。闻道画船常宿处，相随遥羡白鸥群。
咏冰
作者：吴绮
朝代：清
体裁：七言律诗

皎洁同怜玉一方，长安大暑出阴房。杨家酌酒多围席，白傅酬诗不计筐。雪已无肤全露骨，月方成魄未流光。缘寒独得君王重，寝庙晶盘映蔗浆。
咏冰上美人
作者：吴绮
朝代：清
体裁：七言律诗

寒处偏怜皎洁多，玻璃净滑试纤罗。宓妃顾步浑无影，湘女回身不起波。岂有文鳞沉玉浦，莫须灵鹊渡银河。亭亭绝似芙蓉干，斜倚菱花镜乍磨。
咏古分得东坡
作者：吴绮
朝代：清
体裁：古风

东坡本奇才，天子曾见知。多才亦多忌，流窜无馀时。崎岖岭海间，但和渊明诗。才奇不得发，聊复工文辞。文辞多怒骂，益为祸所基。当其嘻笑中，时时亦含悲。嗟哉古今才，遇知乃见奇。零落付春梦，徒为妇妪嗤。因之念往事，慷慨垂涕洟。拂衣兮归来，归卧南山陲。
咏史
作者：吴绮
朝代：清
体裁：古风

窦氏耀朱缨，霍家骤华毂。势极不自持，翻如未尝足。岂知天道微，龙亢固多辱。意表发奇殃，颠覆累厥族。东门邈难期，华亭恨相续。何如曳尾龟，全生在溪澳。
咏史 其一 贾谊
作者：吴绮
朝代：清
体裁：七言绝句

谪去长沙更不回，贾生空负汉廷材。当时绛灌多英略，何处容君恸哭来。
咏史 其七 杜牧
作者：吴绮
朝代：清
体裁：七言绝句

司勋才气迥难俦，寄托寻花作冶游。十六卫原无识者，直须明月梦青楼。
咏史 其三 东方朔
作者：吴绮
朝代：清
体裁：七言绝句

岂有神仙骨绝群，阿娇前事不堪闻。东方甘向金门饿，割肉犹然遗细君。
咏史 其九 苏轼
作者：吴绮
朝代：清
体裁：七言绝句

怒骂能将嬉笑侔，子瞻千古擅风流。奇才但得君王叹，饱饭何妨到惠州。
咏史 其二 张敞
作者：吴绮
朝代：清
体裁：七言绝句

循良京兆世咸推，帷薄何烦帝问为。但使长安枹鼓绝，不嫌终日画蛾眉。
咏史 其五 任昉
作者：吴绮
朝代：清
体裁：七言绝句

宾客兰台一代稀，桃花载米亦空归。而今茂灌寻常见，不负西华有葛衣。
咏史 其八 白居易
作者：吴绮
朝代：清
体裁：七言绝句

江上秋来月满林，香山送客为沾襟。同归白首须臾事，一曲琵琶独至今。
咏史 其六 李白
作者：吴绮
朝代：清
体裁：七言绝句

才子从来定异常，天教供奉救汾阳。可怜酒醒沈香后，独自崎岖向夜郎。
咏史 其十 陆游
作者：吴绮
朝代：清
体裁：七言绝句

壮气雄才不易删，渭南词客老投间。平生多少凄凉志，铁骑西风大散关。
咏史 其四 司马相如
作者：吴绮
朝代：清
体裁：七言绝句

一曲求凰向酒垆，世人争薄马相如。不知鬓影春风畔，肯上长杨谏猎书。
咏史·其一
作者：吴绮
朝代：清
体裁：古风

袅袅岩边藤，郁郁涧傍树。人生各有为，因缘在时遇。嗟彼汉冯唐，失意亦以数。文武岂无宜，老壮失所据。所以慷慨人，白首多颠仆。弃置等无才，憔悴亦多故。
咏史·其三
作者：吴绮
朝代：清
体裁：古风

广汉本循良，治郡有奇气。遇事乃风生，身命两无避。刚直为祸媒，高明遭物忌。一蹶不复伸，殊非圣王意。当代亦已矣，徒为后人忾。
咏史·其二
作者：吴绮
朝代：清
体裁：古风

曼倩少读书，蓄意匡时难。待诏非其情，金门等樗散。滑稽良有因，神仙岂非玩。囊粟苦长饥，谁能济屯涣。割肉徒归来，细君得无叹。
咏合欢梅子
作者：吴绮
朝代：清
体裁：五言律诗

东阁花残后，青青早在林。谁怜俱软齿，曾不异酸心。止渴能相得，含滋好共寻。摘来同笑看，越女更情深。
咏玉兰
作者：吴绮
朝代：清
体裁：五言律诗

谢氏何年树，香从楚畹移。照人无月夜，对我欲晴时。皎洁原难并，芬芳复待谁。偷看疑是雪，蜂蝶尔何知。
咏萤限韵·其一
作者：吴绮
朝代：清
体裁：五言律诗

物化关天运，宵行点夕扉。自从芳甸出，长向玉阶飞。照久如生彩，明多或用微。兰膏有时歇，愿取续灵晖。
咏萤限韵·其二
作者：吴绮
朝代：清
体裁：五言律诗

傍础荧荧出，中庭炯自看。何曾窥桦烛，竟自惹罗纨。入暑心宁热，经秋色不寒。隋宫徒好事，芳谷影瀰漫。
咏蓻圃长物为姜仲子学在作 其一 文信国公像
作者：吴绮
朝代：清
体裁：七言绝句

崎岖江海几间关，柴市招魂竟不还。今日何人解惶恐，也应无面见文山。
咏蓻圃长物为姜仲子学在作 其七 宣德窑脂粉箱
作者：吴绮
朝代：清
体裁：七言绝句

景陵制作重当时，传看真同大邑瓷。不识昭阳谁最宠，晓来妆就赐香脂。
咏蓻圃长物为姜仲子学在作 其三 唾壶
作者：吴绮
朝代：清
体裁：七言绝句

烈士高歌志颇雄，石头东下竟无功。笑他处仲诚多事，何必敲残败乃公。
咏蓻圃长物为姜仲子学在作 其九 匏尊
作者：吴绮
朝代：清
体裁：七言绝句

吾岂匏瓜事可知，一尊閒卧夕阳时。人间只有槐安好，便是蚍蜉也不辞。
咏蓻圃长物为姜仲子学在作 其二 苏文忠公像
作者：吴绮
朝代：清
体裁：七言绝句

金莲影里唤奇才，瘴海颠连老始回。笑我也同鱼鸟性，忆君曾上爱山台。
咏蓻圃长物为姜仲子学在作 其二十 书签
作者：吴绮
朝代：清
体裁：七言绝句

食尽神仙老蠹鱼，百城高拥水云居。劝君甲乙无烦别，举世谁知四库书。
咏蓻圃长物为姜仲子学在作 其五 笔床
作者：吴绮
朝代：清
体裁：七言绝句

玉台翡翠艳当时，三品今传宝相枝。独怪中书老而秃，只宜高卧谢乌丝。
咏蓻圃长物为姜仲子学在作 其八 瓦灯
作者：吴绮
朝代：清
体裁：七言绝句

午夜荧荧对短檠，清瑶屿里报寒更。谁知得意高吟处，万树秋声一点明。
咏蓻圃长物为姜仲子学在作 其六 宋拓阁帖
作者：吴绮
朝代：清
体裁：七言绝句

澄心堂纸廷圭墨，旧拓于今不可求。何事宣和遗恨在，一时还说太清楼。
咏蓻圃长物为姜仲子学在作 其十 开元石幢
作者：吴绮
朝代：清
体裁：七言绝句

智慧高幢劫屡经，石台犹剩藓痕青。时人若欲知年代，上有欧阳小字铭。
咏蓻圃长物为姜仲子学在作 其十一 蒲团
作者：吴绮
朝代：清
体裁：七言绝句

谁能坚坐学枯禅，一片蒲团古壁前。识得西来无语意，只应抛向大江边。
咏蓻圃长物为姜仲子学在作 其十七 管夫人砚
作者：吴绮
朝代：清
体裁：七言绝句

秘阁才人管仲姬，琉璃砚匣玉圭携。看来尚作连环样，未破当年一块泥。
咏蓻圃长物为姜仲子学在作 其十三 蓍草瓶
作者：吴绮
朝代：清
体裁：七言绝句

缥青粉白自非常，旋汲清泉插海棠。最是护花须圣主，想来青帝即羲皇。
咏蓻圃长物为姜仲子学在作 其十九 黄州竹笔筒
作者：吴绮
朝代：清
体裁：七言绝句

毛颖空为狡兔俦，此君坦腹坐相收。当年若使元之见，应入黄州古竹楼。
咏蓻圃长物为姜仲子学在作 其十二 博山炉
作者：吴绮
朝代：清
体裁：七言绝句

几树高桐绿影深，归来堂里对床吟。一炉活火心烟袅，且向花前试水沈。
咏蓻圃长物为姜仲子学在作 其十五 漆园榻
作者：吴绮
朝代：清
体裁：七言绝句

栩栩初回夕照斜，庄周何意著南华。人生只合如蝴蝶，睡尽江城万树花。
咏蓻圃长物为姜仲子学在作 其十八 日本藤笠
作者：吴绮
朝代：清
体裁：七言绝句

风雪骑驴太瘦身，横欹同笑帽檐新。鲸鱼目射波光紫，谁念当时渡海人。
咏蓻圃长物为姜仲子学在作 其十六 达摩衣
作者：吴绮
朝代：清
体裁：七言绝句

叶响寒斋夜雪深，番驼高拥正闲吟。遥怜此夕鸡窗意，肯负西来面壁心。
咏蓻圃长物为姜仲子学在作 其十四 乌皮几
作者：吴绮
朝代：清
体裁：七言绝句

琉璃窗扇护书城，掩映寒蕉碧影清。净拭飞尘间纵笔，刺桐花下又诗成。
咏蓻圃长物为姜仲子学在作 其四 隐囊
作者：吴绮
朝代：清
体裁：七言绝句

五色斑丝自陆离，齐梁子弟坐弹棋。匡床此日须珍重，针线唐宫旧所遗。
咏雁
作者：吴绮
朝代：清
体裁：七言律诗

蓼红沙白日相呼，毛羽秋来性独殊。万里乡关惟雨雪，一生踪迹在江湖。稻粱多处人情险，芦苇深时野梦孤。何似寥天千岁鹤，芙蓉峰上顶如朱。
咏雪拟东坡叉尖二韵·其一
作者：吴绮
朝代：清
体裁：七言律诗

一阵严寒旋旋添，阶前夜积水晶盐。彩笺染墨愁毫秃，红袖翻香露指尖。饥雀有声迷冻瓦，归鸿无影落空檐。痴童漫自携蛮榼，不见临邛卖酒帘。
咏雪拟东坡叉尖二韵·其三
作者：吴绮
朝代：清
体裁：七言律诗

阴重翻怜晓色严，襄阳驴背独心忺。遥看极浦沙千里，晴见危峰翠一尖。豪客围炉争按曲，美人呵镜懒开奁。宁知尚有孙康在，捡尽寒斋字几签。
咏雪拟东坡叉尖二韵·其二
作者：吴绮
朝代：清
体裁：七言律诗

密霰随风入谢家，梨云碎剪作冰华。鸳楼莫认重栏迹，兔窟难寻古路叉。庭箸倒垂光灼灼，帘旌微动影斜斜。灞桥恐有寻诗客，欲种林逋绕屋花。
咏雪拟东坡叉尖二韵·其五
作者：吴绮
朝代：清
体裁：七言律诗

飘飘寒影透疏帘，渐觉晶莹满四檐。缟带千行翻素练，锦鞋双迹印红尖。寒多更觉吟肩瘦，冻彻偏宜饮兴甜。只爱渔翁江上去，一蓑新被白云粘。
咏雪拟东坡叉尖二韵·其六
作者：吴绮
朝代：清
体裁：七言律诗

何处飞来六出花，梁园一夕望偏赊。远山带雨分层壑，老树摇风出半叉。压损竹梢妨着屐，扫同梅瓣好煎茶。登台把酒叫奇绝，此日乾坤寂不哗。
咏雪拟东坡叉尖二韵·其四
作者：吴绮
朝代：清
体裁：七言律诗

疏疏密密势还加，尽把人间捷径遮。西岭风高添鹤栅，南湖冰厚搁鱼叉。何人更掩凝寒户，几处曾停逐热车。我是袁安初学懒，敢同高士卧烟霞。
响月廊
作者：吴绮
朝代：清
体裁：五言律诗

幽翠偏相引，廊回曲可循。斜通入竹径，长见向山人。屧冷吴宫晓，台荒汉苑春。何如桐影下，清啸倚栏频。
哭友沂·其一
作者：吴绮
朝代：清
体裁：七言律诗

秋老空悬贯斗槎，岂知埋玉向长沙。徒怜才子多无命，始信浮生尽有涯。旧事不忘丹桂树，虚名实误紫薇花。高堂白发犹漂泊，何计为君慰暮华。
哭友沂·其二
作者：吴绮
朝代：清
体裁：七言律诗

南冠累累泣孤臣，那更惊传远讣真。半万里中双眼泪，十三年内一家人。嵇康被忌多因酒，任昉疏才转致贫。从此山阳横笛处，暮云春树尽沾巾。
哭家瑶如姑苏太守·其一
作者：吴绮
朝代：清
体裁：七言律诗

乞麾四载地相连，解绶依栖更十年。无夕不衔看月斝，有时同载问花船。弟兄诗酒功名案，吴越溪山去住缘。黄鸟赋成人不见，夕阳横笛又悽然。
哭家瑶如姑苏太守·其二
作者：吴绮
朝代：清
体裁：七言律诗

漫说人称大小冯，却怜踪迹共飘蓬。文章似我名犹累，治行如君道亦穷。地下堪悲惟皓月，人閒不愧有清风。虎丘山畔秋云晚，泪洒羊碑木叶红。
哭家瑶如姑苏太守哭陈其年太史·其一
作者：吴绮
朝代：清
体裁：七言律诗

谁传妖梦骇人闻，痛哭山阳已暮曛。异数三年曾近日，虚名一代自凌云。谪仙此日无遗女，方朔当年少细君。阳羡荒田无二顷，不知何处垒孤坟。
哭豹人二首·其一
作者：吴绮
朝代：清
体裁：七言律诗

垂老空思对酒期，那知缔好便伤离。同言词客常天宝，岂信徵君在义熙。百岁才名贫病里，两家儿女涕洟时。寝门为位非常事，可奈山阳笛又吹。
哭豹人二首·其二
作者：吴绮
朝代：清
体裁：七言律诗

年来耆旧尽沦亡，屈指何期到溉堂。奇字欲留周汲冢，高人谁复鲁灵光。龙蛇有几时堪惜，猿鹤无多事可伤。想尔凌云应一笑，庄生齐物等彭殇。
哭陈其年太史·其三
作者：吴绮
朝代：清
体裁：七言律诗

岁厄非关已与辰，忧多如尔竟戕身。传来直谓时相忌，问到虚疑梦未真。久信奇才无厚福，可能名士有多人。夜台不断痴情在，一片梨云别是春。
哭陈其年太史·其二
作者：吴绮
朝代：清
体裁：七言律诗

瑜亮同称旧辈行，可怜为位寝门傍。剖鱼虚报还相见，下鵩宁知果不祥。好友谁能归广柳，诸生犹自重长杨。可怜身隐名空在，此日人琴转自伤。
哭陈其年太史·其四
作者：吴绮
朝代：清
体裁：七言律诗

金门侍从尽高华，索米怜君独可嗟。半世不归因作赋，一官如此竟无家。单车有约言犹在，白马能来梦转赊。满目英雄谁是操，招魂空有泪痕斜。
唐先生歌赠惟一赴靖安幕
作者：吴绮
朝代：清
体裁：古风

唐先生，唐先生，古寺栖迟岁屡更。雪中独裹平头帻，月下空炊折脚铛。一朝慷慨别高秋，为言身欲向南州。早岁途穷常哭阮，半生计拙只依刘。我谓先生且自宽，年来世事正多端。马空冀野徒留骨，鲭废侯门已罢餐。吾徒结客自肝肠，意气须教比雪霜。请看花发安仁县，犹有风清孺子床。
唐多令 其一 曾波阁玩月同雁冰诸君用稼轩韵
作者：吴绮
朝代：清
体裁：词

双鹤下缑山，青天月未残。对澄波、共倚朱阑。秋气着人罗袂爽，清露冷，不知寒。作客几时还，相逢且尽欢。况芙蓉、正耐人看。起舞花前仍大笑，谁似我，与君闲。
唐多令·其一·曾波阁玩月同雁冰诸君用稼轩韵
作者：吴绮
朝代：清
体裁：词

双鹤下缑山，青天月未残。对澄波、共倚朱栏。秋气着人罗袂爽，清露冷，不知寒。作客几时还，相逢且尽欢。况芙蓉、正耐人看。起舞花前仍大笑，谁似我，与君闲。
唐多令·其三·犹记
作者：吴绮
朝代：清
体裁：词

犹记别离时，梳头病起迟。向西窗、细问归期。弹指黄花都过了，春又上，腊梅枝。一雁寄相思，红笺小字诗。料匆忙、倒写乌丝。满纸春愁谁可数，算只有，杜鹃知。
唐多令·其二·将归感旧
作者：吴绮
朝代：清
体裁：词

水阁带春城，桃花骂小莺。二十年、重到红亭。多少烟云都过眼，山只对，故人青。往事漫伤情，扬州旧月明。算吾侪、酒恋诗萦。今夜不将鹦鹉醉，明日里，片帆轻。
唐多令·其四·寒夜
作者：吴绮
朝代：清
体裁：词

斜月射回廊，无凭更漏长。笑归来、反是他乡。昨夜绣衾浑似水，应不为，五更霜。一事恁凄凉，朝来断客肠。待相逢、说向萧娘。蜡烛成灰犹不了，原化作，泪千行。
唐多令·初秋
作者：吴绮
朝代：清
体裁：词

凉入葛衣松。斜阳叠乱虹。帘影外、蝉语匆匆。轧鹊排桥看又过，零落尽，藕花红。愁极转成慵。黄花怕与逢。旧江山、恨煞吴侬。巷口乌衣城上柳，能几日，是西风。
唐多令·曾波阁玩月同雁冰诸君用稼轩韵
作者：吴绮
朝代：清

双鹤下缑山，青天月未残。对澄波、共倚朱栏。秋气着人罗袂爽，清露冷，不知寒。作客几时还，相逢且尽欢。况芙蓉、正耐人看。起舞花前仍大笑，谁似我，与君闲。水阁带春城，桃花骂小莺。二十年、重到红亭。多少烟云都过眼，山只对，故人青。往事漫伤情，扬州旧月明。算吾侪、酒恋诗萦。今夜不将鹦鹉醉，明日里，片帆轻。犹记别离时，梳头病起迟。向西窗、细问归期。弹指黄花都过了，春又上，腊梅枝。一雁寄相思，红笺小字诗。料匆忙、倒写乌丝。满纸春愁谁可数，算只有，杜鹃知。斜月射回廊，无凭更漏长。笑归来、反是他乡。昨夜绣衾浑似水，应不为，五更霜。一事恁凄凉，朝来断客肠。待相逢、说向萧娘。蜡烛成灰犹不了，原化作，泪千行。
喜僧持至夜坐秋水阁
作者：吴绮
朝代：清
体裁：五言律诗

江海方萧瑟，逢君得自然。论文今日共，同学几人传。鱼戏水中月，鸟冲岩下烟。红桥一相送，山磬发遥天。
喜季儿来自均阳
作者：吴绮
朝代：清
体裁：五言律诗

闻乱嗟来晚，来欣在乱前。信迟怜梦误，世变喜身全。远见喧门外，欢言杂酒边。幼孙初未识，一见把衣牵。
喜广霞乔梓自吴门震修自毗陵至偕赵翔九徐石霞邓少广诸同人小饮分韵
作者：吴绮
朝代：清
体裁：七言律诗

倦游无事掩禅关，正忆停云感慨间。月下忽逢双屐到，花前犹共一杯閒。晴开积雨枫初赤，暖过重阳菊有斑。同是羁心在摇落，何堪不醉辄思还。
喜庭表来自吴门集师六碧摩轩
作者：吴绮
朝代：清
体裁：七言律诗

车门一带掩青萝，系马逢君暂和歌。天上故交原自少，人间新事近偏多。离情欲共江云满，归梦其如夜月何。不是此宵还恋恋，当年同学半蹉跎。
喜念昔士雅及季儿至自广陵分得南字
作者：吴绮
朝代：清
体裁：五言律诗

世路多艰阻，归心正不堪。碧云生日暮，白雁过江南。客泪花千树，家书字一函。谁怜絺绤者，寒至早先谙。
喜春来·有见
作者：吴绮
朝代：清

一湾绿水花遮路，朱栏人倚楼。娇憨不肯下帘钩。莫转头，新月半天愁。
喜晤存永
作者：吴绮
朝代：清
体裁：五言律诗

忆昔扬州陌，论交遂盍簪。十年稀见面，万里独关心。月冷悲弹筑，天高哭断琴。平生风义在，老泪湿衣襟。
喜晤火传
作者：吴绮
朝代：清
体裁：七言绝句

萧萧白发不堪簪，二十年来一再寻。此日归耕无寸土，应怜苕水旧时新。
喜晴
作者：吴绮
朝代：清
体裁：七言律诗

一春檐溜动长嗟，暂得云开遇物华。枕簟香清梅润减，帘栊阴破柳风斜。林间买酒留看月，叶底扶藜剩见花。明日板桥青纻下，王郎应更系骄騧。
喜晴
作者：吴绮
朝代：清
体裁：五言律诗

已谓随春尽，宁知霁色鲜。共看搓柳地，犹有惜花天。江海应何极，星辰岂偶然。农家同望岁，翻使寸心悬。
喜玉润玉少至自广陵
作者：吴绮
朝代：清
体裁：七言律诗

移家新近郭隗台，蒋径先逢二仲来。字读故人千里札，酒衔离客四年杯。轻风过砌翻红药，晴月当窗照碧槐。莫羡市楼堪倚筑，汉廷今已用邹枚。
喜茅天石至即和原韵
作者：吴绮
朝代：清
体裁：七言律诗

清溪曲曲绕黄田，每为怀人怅各天。孤舫江头来细雨，一檠花里话寒烟。当年宦迹空留梦，此夕乡心暂解悬。风雪漫漫人渐老，客窗犹喜对床眠。
喜迁莺·次原韵送闳文归里
作者：吴绮
朝代：清

池塘句得。正谢客相思，月梁颜色。剡木拿舟，苕溪载酒，才喜痴人相惜。一曲骊歌夜唱，又作雪鸿残迹。回首处、是金门索米，凤池联翼。叹息。当日里、楚尾吴头，卯酉难相值。马上谈兵，灯前草制，十载只如朝夕。冷落延津双剑，心事不堪重忆。君归也，且为余料理，故园松石。
喜霜溪移家至自白门
作者：吴绮
朝代：清
体裁：七言律诗

交深车笠共寒温，浮世纷呶岂足论。解组久知身有数，谈诗今喜舌犹存。红牙点拍词千首，白发烧灯酒一尊。曲巷莫辞愁雨滑，从来风义重彝门。
嘉禾
作者：吴绮
朝代：清
体裁：七言绝句

淼淼寒波动画船，南湖春雨细如烟。不知修竹弹何事，冷落鸳鸯一万年。
嘉鱼·其一
作者：吴绮
朝代：清
体裁：五言律诗

式燕传风雅，兹能称此名。凌波身自洁，出石味长清。少骨偏宜酒，无鯹可和羹。季鹰如得见，岂作忆鲈情。
嘉鱼·其二
作者：吴绮
朝代：清
体裁：五言律诗

老饕惟果腹，鳞族见斯奇。近腊宁因社，生端欲比夔。贵将鲮并质，细与鲫同肌。杨柳沙边路，空嫌结网迟。
四时闺怨 其一 琐南枝
作者：吴绮
朝代：清
体裁：曲

条风动，媚景生。红嫣粉，柔花径。明蜂蝶，共含情。榆钱买难，剩我空闺、守心暗惊。这奈何天，教人怎支领。
四时闺怨 其三 琐南枝
作者：吴绮
朝代：清
体裁：曲

银河见，玉露溥，罗衾夜凉香梦单。黄叶打阑干。哀蛩和长叹，正把秦筝抱，不忍弹。那更度、南楼一声雁。
四时闺怨 其二 琐南枝
作者：吴绮
朝代：清
体裁：曲

新荷展，昼渐长。莺儿燕儿，他自双。深绿暗纱窗，停针倦还想。等得我、轻雷过下夕阳，只有那小流萤、暂来往。
四时闺怨 其四 琐南枝
作者：吴绮
朝代：清
体裁：曲

霜威�掩绮栊。屏山四围香兽，红梅月夜朦胧。寒生玉钗凤，空放着兰陵酒、琥珀浓。叹这暖金凫、有谁共。
回舟纪事
作者：吴绮
朝代：清
体裁：七言律诗

晴霜朝落楚江蘋，青雀东风懒问津。修竹岭边逢盛度，桃花潭上见汪伦。当筵兔管千山老，入座蛾眉一镜春。城北徐君应最美，共怜狂态总天真。
园居
作者：吴绮
朝代：清
体裁：五言律诗

园居宜永昼，雨止兴犹清。一鹤照新水，乱莺啼早晴。赌茶书共检，看竹坐常横。独有耽诗癖，年来太瘦生。
园居
作者：吴绮
朝代：清
体裁：五言律诗

园居逢首夏，霁色散茅堂。新叶各层翠，乱花同一香。林深莺自便，巢就燕争忙。觞咏于焉足，春明梦久忘。
圆證寺同长庚诸君小泛
作者：吴绮
朝代：清
体裁：五言律诗

幽境应难到，乘閒偶共来。乱香迷竹树，深翠出楼台。苔色疑留屐，泉声欲泛杯。白云如有约，日暮重徘徊。
坐来翠阁
作者：吴绮
朝代：清
体裁：五言律诗

小楼秋纵望，日日到斜曛。自拂乌皮几，閒书白练裙。见山如得友，与客共看云。为问南湖水，还容月几分。
塞下曲
作者：吴绮
朝代：清
体裁：古风

日暮黄云飞，天山夜传箭。男儿好身手，结束事征战。剑血污金鞍，袍花染成茜。势绝无援兵，投帻目如电。不恨死沙场，所恨君不见。坐令刀笔人，议论明光殿。
墨妙亭和辰六
作者：吴绮
朝代：清
体裁：五言律诗

墨妙传遗好，亭空不可寻。寒梅前代树，老石古人心。过眼云烟冷，伤怀岁月深。披榛无断碣，惆怅付閒吟。
夏夜
作者：吴绮
朝代：清
体裁：五言律诗

盛夏琴书懒，閒心入暮清。暂凉难胜暑，骤雨数成晴。菡萏穿丛叶，梧桐滴剩声。最宜新浴后，叠雪短衫轻。
夏夜偶泊西子湖戏赠笑公·其一
作者：吴绮
朝代：清
体裁：七言绝句

修竹高梧半榻前，老僧白发影萧然。十年着眼南屏路，看尽西湖歌舞船。
夏夜偶泊西子湖戏赠笑公·其二
作者：吴绮
朝代：清
体裁：七言绝句

影落雷峰月上天，一池荷叶露痕鲜。新凉夜半香风起，悟得涪翁不隐禅。
夏宁枚孙殿飏过集分韵
作者：吴绮
朝代：清
体裁：五言律诗

作客无停迹，能来且共谈。年光双白鸟，春色一黄柑。旅馆山同静，村酤兴转酣。嗟余亦梗泛，莫更诂江南。
夏日前民正持允臣小集种字林分韵时望子有粤中之游
作者：吴绮
朝代：清
体裁：五言律诗

昼长宜偶坐，独影笑难双。听履穷愁减，衔杯客梦降。梧云晴拂槛，花月晚分窗。何事仍相送，闻君欲下泷。
夏日园居即事
作者：吴绮
朝代：清
体裁：六言诗

睡觉流黄簟上，披襟醉白堂中。风起乱翻荷芰，月来先到梧桐。相如不愁赋尽，文举只虑杯空。俯仰乾坤一笑，吾与造物安穷。
夏日清啸楼晚望
作者：吴绮
朝代：清
体裁：七言律诗

偶寄閒身不当归，凭栏尝对水烟微。鸟追斜日穿虹去，龙斗惊雷挟雨飞。近海潮声秋隐隐，过江山色晚依依。芦中鼓枻无人在，憔悴乾坤一钓矶。
夏日清啸楼晚望
作者：吴绮
朝代：清

偶寄闲身不当归，凭栏尝对水烟微。鸟追斜日穿虹去，龙斗惊雷挟甫飞。近海潮声秋隐隐，过江山色晚依依。芦中鼓枻无人在，憔悴乾坤一钓矶。
夏日留别宗遗山之粤东
作者：吴绮
朝代：清
体裁：七言律诗

离肠已尽更留连，此后音书不易传。二十馀朝如顷刻，七千多路各山川。贫中送别非佳况，老去伤离异壮年。所愿琴书两无恙，犹能沉醉百花前。
夏晚
作者：吴绮
朝代：清
体裁：七言律诗

千山返景欲苍茫，倚杖柴门到夕阳。云为随风成厚薄，天因酿雨故炎凉。间中胶漆惟欢伯，老去功名付睡乡。屈指几朝秋渐爽，桐冠蕉帔竹匡床。
多丽·赠内
作者：吴绮
朝代：清

梦儿中、猛唤一声堪惜。几年来、狂多醉少，不逢些好消息。又长安、杏花红处，看他人上马颜色。青草衣袍，黄花颜面，一床寒雨愁空滴。牛衣冷、笼头布帽。灯影弄馀碧。三更后、封侯枕上，醒来无迹。笑人里、平原绝少，那有黄金迎客。为伊行、冷心温艺，又重把瑶壶共击。碧碗浇愁，红衫揾泪，鹴裘沽酒陶家甓。更怜取、歌成五噫，同读还同译。临邛去、秋雨茂陵，忍添鸾只。
夜偕愚公准庵及仲子看月
作者：吴绮
朝代：清
体裁：七言律诗

云敛晴霄桂影斜，移床聊复傍檐牙。老夫得月难忘酒，客子临风忽忆家。夜半邻人歌白苧，冬残异国见黄花。谁知一枕江南梦，又听空林舞晓鸦。
夜坐
作者：吴绮
朝代：清
体裁：七言律诗

凄凄摵摵子云亭，冷月阶除夜杳冥。恋砌霜蛩悲戍笛，隔河秋犬吠渔灯。松依老石疑人立，蕉舞凉风入梦听。衫苧可怜萧索尽，不堪和醉读骚经。
夜宿招隐堂忆石公题壁
作者：吴绮
朝代：清
体裁：七言律诗

游倦梁园鬓已华，避嚣聊复听楞伽。乡心得静浑忘客，归梦无程忽到家。地远尚留前代树，春多先见隔年花。远公飞锡空相忆，怅望瀛州阻海霞。
夜宿西湖次子寿
作者：吴绮
朝代：清
体裁：五言律诗

为爱西湖好，中宵上画船。水云双塔影，花气六桥烟。酒坐随鸥鹭，渔灯趁管弦。神清翻不寐，晴月共娟娟。
夜泊墅关同震修集生
作者：吴绮
朝代：清
体裁：七言律诗

客怀无计避严冬，归近寒山正暮钟。得酒未忘千万事，有家仍隔两三峰。诗能快意聊重把，人是伤心莫再逢。明日那堪分手去，一船残月晓霜浓。
夜泊天宁禅院
作者：吴绮
朝代：清
体裁：七言律诗

万里蓬飘到海涯，萧斋夜宿自徘徊。湖山已与人俱远，风雪如随客共来。一榻凉云孤枕冷，半墙斜月小窗开。罗浮渐少梅花信，何意谈空得辨才。
夜泊紫云洞
作者：吴绮
朝代：清
体裁：七言律诗

蓬飘何意更宵征，月黑前山问水程。火烬寒炉知夜永，暖回孤帐觉冬晴。炎方冰雪非常见，远道风波只自惊。遥听桄榔声逻里，荒鸡无力唤天明。
夜游宫·华林园
作者：吴绮
朝代：清
体裁：词

濠濮空留馀想。翠华至、几番游赏。此日林泉都板荡。只宫蛙，闹秋风，连夜响。莫更登高望。便怪石、岂能无恙。何事最堪成怅怏。笑铜驼，出还埋，多扰攘。
夜读昉思诸乐府题赠·其一
作者：吴绮
朝代：清
体裁：七言律诗

江城橘柚欲寒天，邸夜挑灯拂宝弦。信是读骚能协律，岂知奉敕有屯田。词堪洒血宁惟难，事到伤心定可传。我是青衫旧司马，为君焚砚百花前。
夜读昉思诸乐府题赠·其二
作者：吴绮
朝代：清
体裁：七言律诗

菊部于今少辈行，高音丽节谱宫商。一时侧目看才子，几处低鬟拜粉郎。笔架珊瑚原有数，筝调玳瑁信非常。汉皇正想凌云客，何事犹虚七宝床。
夜起
作者：吴绮
朝代：清
体裁：七言律诗

酒醒匡床客梦清，揽衣閒傍石泉行。一泓星影夜方半，五色露华天正晴。老树横桥山鸟宿，新荷卷月水萤生。四愁欲拟张衡赋，一望明河空复情。
夜集曹秋岳先生寓斋
作者：吴绮
朝代：清
体裁：七言律诗

阶下黄花剩素秋，故人初系木兰舟。诗城客到声先壮，酒国兵残战未休。北馆此时当月出，东山无事不风流。诸君忍共晨星散，一曲清歌且自留。
夜集种字林听雨分赋
作者：吴绮
朝代：清
体裁：七言律诗

间中相得有诗豪，晚向墙头过浊醪。夜色一灯深竹树，雨声三径骤风涛。消磨往事苏门啸，潦倒馀生楚国骚。莫更纵谈尘外事，卧龙跃马亦徒劳。
夜雨
作者：吴绮
朝代：清
体裁：七言绝句

潺潺檐溜响空亭，半枕新寒酒乍醒。妒杀鸳鸯梦中客，五更同雨不同听。
夜饮惠山酒楼
作者：吴绮
朝代：清
体裁：七言律诗

碧涧香泉趁雪流，荆高清夜共沧洲。三更白月人吹笛，六代青山客倚楼。醉后漫题鸲鹆砚，归来犹剩鹔鹴裘。吾侪生计浑无定，分付行藏任白鸥。
天仙子·吊古梅为雪所折，次载馨
作者：吴绮
朝代：清

昨夜红亭三尺雪。斜压老梅苔翠裂。玉鳞千点卧东风，相思切。情难歇。古香夜半生寒铁。把酒花前愁不彻。一笛临风徒怨别。何劳阁上祝花神，春未绝。花重接。罗浮梦醒黄昏月。
天坛树下闻黄鹂声
作者：吴绮
朝代：清
体裁：七言律诗

灵宫清敞碧云低，栝柏阴森万木齐。路入芳林孤骑缓，天逢晴日一莺啼。春簧娇弄初迁谷，午磬惊飞又隔溪。却忆故乡千树柳，金衣常只傍隋堤。
太常引·春半
作者：吴绮
朝代：清
体裁：词

小楼丝雨碧桃松，黄入柳条风。拾得半春慵，生小惯、纱窗个侬。羞弹绿绮，懒裁白苎，无奈是惺忪。拼不画眉峰，便有恨、能藏几重。
太常引·春半
作者：吴绮
朝代：清

小楼丝雨碧桃松，黄入柳条风。拾得半春慵，生小惯、纱窗个侬。羞弹绿绮，懒裁白苎，无奈是惺忪。拼不画眉峰，便有恨、能藏几重。隐囊闲侧帽檐纱，春色遍天涯。小阁夕阳，梦只在、临邛酒家。当年嵇阮，依然重聚。颠倒醉流霞。寄语报莺花，肯说道、潘郎鬓华。桂华清影漾曾波，月借水光磨。孤宿笑霜娥，算耐得、长宵几何。今年作客，中秋人过，不见旧银河。金碗共摩娑，三百盏、倾将未多。斗鸡台下草如丝，吹断玉参差。春到野田迟，有大业、垂杨几枝。同来载酒，伤情词客，惆怅落花时。苔藓绿遗碑，访遍了、雷塘未知。
太常引·春半
作者：吴绮
朝代：清
体裁：词

斗鸡台下草如丝，吹断玉参差。春到野田迟，有大业、垂杨几枝。同来载酒，伤情词客，惆怅落花时。苔藓绿遗碑，访遍了、雷塘未知。
太常引·春半
作者：吴绮
朝代：清
体裁：词

桂华清影漾曾波，月借水光磨。孤宿笑霜娥，算耐得、长宵几何。今年作客，中秋人过，不见旧银河。金碗共摩娑，三百盏、倾将未多。
太常引·春半
作者：吴绮
朝代：清
体裁：词

隐囊闲侧帽檐纱，春色遍天涯。小阁夕阳，梦只在、临邛酒家。当年嵇阮，依然重聚。颠倒醉流霞。寄语报莺花，肯说道、潘郎鬓华。
太常引·赏心亭
作者：吴绮
朝代：清
体裁：词

溪流绀碧柳扶疏。幽绝似玄都。第一是名区。真合称、周郎画图。袁安雅致，青山独卧，雪影共清癯。拔去恐须臾。问往代、清风怎知。
太平时 其一 无题
作者：吴绮
朝代：清

罗衾横裹一床，枕痕知。些些情事费寻思，暖香时。五鼓衣裳三鼓月，去来迟。伤心休唱竹枝词，比红儿。
太平时 其二 题前山欲雨图
作者：吴绮
朝代：清

春到江南柳花多，曲尘波。刘郎浦口唱渔歌，好婆娑。一片前山刚泼墨，晚云拖。呼儿料理旧青蓑，看如何。
太平时·无题
作者：吴绮
朝代：清

罗衾横裹一床，枕痕知。些些情事费寻思，暖香时。五鼓衣裳三鼓月，去来迟。伤心休唱竹枝词，比红儿。春到江南柳花多，曲尘波。刘郎浦口唱渔歌，好婆娑。一片前山刚泼墨，晚云拖。呼儿料理旧青蓑，看如何。
太湖
作者：吴绮
朝代：清
体裁：七言律诗

春馀閒放霅溪船，乘兴湖滨静倚舷。一带柳花吴溇雪，千林橘树洞庭烟。游姬荡桨閒相荅，渔叟摊蓑醉欲眠。赖得家家膏雨足，儿童应许庆丰年。
夹山漾
作者：吴绮
朝代：清
体裁：七言绝句

青帘白舫画中开，短笛横箫晚更催。一曲新词吟未稳，两山飞翠入船来。
奉答梅村先生即次原韵
作者：吴绮
朝代：清
体裁：五言排律

人伦重镇海，祖德共延陵。慧探金环协，祥符玉燕徵。楩楠当世用，兰蕙早年称。经术师中垒，篇章过右丞。几回搴赤帜，第一啖红绫。逸足宁超骥，奇毛总让鹰。宴游初日炤，胪唱霱华升。锦有盘雕锡，杯将御脍承。中涓颁露掌，天子赐云仍。宝钿酬宵咏，金莲炤夙兴。魏徵真妩媚，李沆果端凝。斩马除奸谀，燃犀破暗蒸。只知词赋贵，岂识谏书增。秉铎家为矩，观碑路拥乘。毫端生绛蕊，纸色点朱菱。铸剑开洪冶，程弓释巨棚。雁投衡岫网，蛟入楚潭罾。桃李荣誇狄，蓬麻直比兢。臣心无所党，士口自多憎。负米春山路，歌骚夜雨灯。周原虽板荡，鲁殿独觚棱。暂出东山驾，旋耕南亩塍。每横高士麈，长谢弋人矰。局为苍生敛，羹因赤手惩。龄曾呼小友，嵩忝预文朋。玉署辞三载，瑶台望九层。别离思郑缟，展轴爱吴缯。邻烛初分耀，邮函再启縢。果蒙回棹访，不觉扣门应。梁客随枚马，姬宗备鲁滕。深情知不忝，乐事已难胜。坐爱衣香满，题看纸价腾。耽幽陪谢屐，选胜荷虞簦。四水春罗滑，千峰晓碧嶒。笏逢山自拄，几对月长凭。急舞摇珠络，清歌坠玉绳。寻花邀杜牧，倚树愧毛曾。梓泽诚何有，兰亭获共登。文章君迭霸，粥饭我如僧。自笑诗城破，还惊笔阵崩。钞从鸾掖重，游许兔园矜。众垤恒宗岱，凡流敢混渑。序传皇甫谧，刻羡李阳冰。人谓真稀有，吾言得未曾。效颦徒见丑，学步转难凭。但爱朱丝暖，仍怜绿酒澄。写辞烧径竹，插架引溪藤。赋拟三都左，书贤十部弘。肩堪栖白凤，尾合附苍蝇。不识千秋后，谁知二谢能。
奉酬荔裳先生见赠即次原韵
作者：吴绮
朝代：清
体裁：五言排律

清远称名胜，登临尽大贤。每生鱼鸟兴，多在水云边。震泽当吴会，菰城向楚偏。溪声诸派合，山色六城专。自古丛葭菼，于今茂梓楩。右军初领郡，崔亮后登仙。酒爱程家酿，茶从陆羽煎。何期来画�，乃得奉华鞯。忘分车频降，推心席屡前。九歌誇宋玉，三影共张先。邺苑恒分简，淮阳未暇眠。红灯争饮户，碧草坠吟鞭。烂醉三千斝，轻拢十五弦。间阶调睡鹤，深夜响寒鹯。语爱中边润，行看左右平。浓霜飞菊圃，翠粉落荷田。绕树谁怜鹊，添衣欲御豜。双南金错赠，七札墨痕穿。典博刘公干，清华孟浩然。别成杼与轴，罕步陌和阡。笔阵新悬帜，诗城早破坚。写凭鸡贾贵，谱让雪儿怜。群纪怀当世，卢杨忆并肩。梅花广平赋，绣被鄂君船。声艳鸣珂里，才雄射策年。东墙人自望，中禁句争传。覆锦调元气，持衡别众川。官曹消害马，相业兆鸣鹃。遂有蜚言至，徒劳睿意牵。乘轺疑象纬，布政佐旬宣。雨润萝村路，春生镜水偏。臣躬方蹇蹇，帝简更拳拳。酹酒消秦狱，悬旄震越天。八门才耸翼，九仞竟踣巅。谣诼青蝇羽，烦冤白鹭联。忧传夏侯册，泣寄子由笺。暗蜮藏深阱，狂蛇试老禅。九阍开斗沫，一笑过云烟。暂起莼鲈思，聊将兰杜搴。三花开宝树，五色产婴莲。问古临苕霅，寻幽趁笋箯。精神同卓荦，眉宇两㛹娟。欲绣平原像，言倾下若泉。江山添赋力，歌管夺愁权。坐拂洼樽石，偕搜韵海编。礼非因我设，言岂待人诠。住订登台嬉，游寻傍水缘。子猷惟看竹，夷甫不言钱。异彩文相焕，同官律互旋。千秋宁偶尔，一代岂徒焉。愧我称疏慢，逢君快赏延。麈头腰自折，纸尾字空填。有畏惭惊鼠，无成叹坠鸢。寻花空着屐，烧笋不成笾。昌谷囊裁锦，柯亭笛用椽。深情何郑重，奇藻更芊绵。忍听歌三叠，相思月一弦。河梁衣共把，湘水佩同捐。远道思投辖，荣名各勉旃。长留白雪唱，高映紫薇躔。
女儿港二首·其一
作者：吴绮
朝代：清
体裁：七言绝句

遥山隐隐带波光，欲画蛾眉未便长。只合小姑相伴住，莫教容易嫁彭郎。
女儿港二首·其二
作者：吴绮
朝代：清
体裁：七言绝句

芙蓉插镜学梳头，一派横波入眼流。为识洞庭曾错配，盈盈珠佩尚含羞。
好事近 其一 戏答
作者：吴绮
朝代：清

把酒问东风，何事便都春去。莫遣鹦哥知道，劝桃花且住。年年强半为花疼，花有疼人处。难道东风不晓，把啼莺分付。
好事近 其三 归思
作者：吴绮
朝代：清
体裁：词

一片故乡心，猛被角声吹破。酒薄不如愁酽，怕今宵难过。漫将离恨诉青天，天有许多大。泪湿枕痕难热，共梅花清坐。
好事近 其三 归思
作者：吴绮
朝代：清

一片故乡心，猛被角声吹破。酒薄不如愁酽，怕今宵难过。谩将离恨诉青天，天有许多大。泪湿枕痕难热，共梅花清坐。
好事近 其二 闺情和正持松涛词韵
作者：吴绮
朝代：清

金斗爇沉香，难熨离肠愁结。强向人前欢喜，恨眉痕暗泄。今年心事更重重，较与去年别。昨夜空床孤影，睡蟾光清彻。
好事近·戏答
作者：吴绮
朝代：清

把酒问东风，何事便都春去。莫遣鹦哥知道，劝桃花且住。年年强半为花疼，花有疼人处。难道东风不晓，把啼莺分付。金斗爇沉香，难熨离肠愁结。强向人前欢喜，恨眉痕暗泄。今年心事更重重，较与去年别。昨夜空床孤影，睡蟾光清彻。一片故乡心，猛被角声吹破。酒薄不如愁酽，怕今宵难过。谩将离恨诉青天，天有许多大。泪湿枕痕难热，共梅花清坐。
如梦令 其一 金陵感旧
作者：吴绮
朝代：清

杨柳白门春树，燕子满城风絮。看尽六朝花，人在画楼深处。烟雨，烟雨。萧瑟江关如许。
如梦令 其二 忆旧
作者：吴绮
朝代：清

犹记泰娘初见，匿笑佯回金钿。飘泊损红颜，痛煞巫山影现。谁怨，谁怨。泪洒犀帘一片。
如梦令·金陵感旧
作者：吴绮
朝代：清

杨柳白门春树，燕子满城风絮。看尽六朝花，人在画楼深处。烟雨，烟雨。萧瑟江关如许。犹记泰娘初见，匿笑佯回金钿。飘泊损红颜，痛煞巫山影现。谁怨，谁怨。泪洒犀帘一片。
妇病
作者：吴绮
朝代：清
体裁：五言律诗

竟夕难安寝，呻吟共掩关。长贫成白发，多难在红颜。梦短愁能续，忧深思不閒。暮年无可慰，悔不学痴顽。
妾薄命
作者：吴绮
朝代：清
体裁：古风

妾薄命，命薄复何言。忆昔与君初见日，青蛾红粉弹朱弦。岂知欢处君心变，千端要好翻成怨。说尽相思君不知，别从桃李选芳姿。芳姿任取金钗列，但愿蛾眉都胜妾。
姆下河晚泊
作者：吴绮
朝代：清
体裁：五言律诗

水国程难定，维舟不问津。犬迎归店客，鸦避落帆人。烟柳孤村晚，江花四月春。未能随鹭浴，聊濯往来尘。
姜及生水部招饮家园
作者：吴绮
朝代：清
体裁：五言律诗

名园堪日涉，清宴此时同。云月登台处，湖山闭户中。帘阴秋树碧，弦语夜灯红。更有追陪约，还应似谢公。
姜绮季招同芝麓先生圣秋伯紫友沂诸同人社集寓斋
作者：吴绮
朝代：清
体裁：七言律诗

红蜡青觞坐晚寒，酒徒环倚玉阑干。天连野雪浑无地，月射晴冰欲起澜。系马门前人正别，啼乌江上岁空残。送君仗策南州去，万里归心托羽翰。
子夜四时歌·其一
作者：吴绮
朝代：清
体裁：五言绝句

花里红窗静，东风吹欲开。却嗔芳草色，不趁马蹄来。
子夜四时歌·其三
作者：吴绮
朝代：清
体裁：五言绝句

小院秋逾寂，凄凉不可禁。愁心如落叶，一夜一阶深。
子夜四时歌·其二
作者：吴绮
朝代：清
体裁：五言绝句

人爱莲花好，莲心只自知。生来多苦意，却为藕中丝。
子夜四时歌·其四
作者：吴绮
朝代：清
体裁：五言绝句

无罅风偏入，灯寒影更摇。恨应难比雪，能积不能消。
孙树伯给谏招集虎丘分韵·其一
作者：吴绮
朝代：清
体裁：七言律诗

频年秋色冷芙蓉，如此欢场岂易逢。词客偶携双蜡屐，酒人同占一青峰。飞香入盏常浮桂，倒影当筵独向松。却笑颠狂犹未减，醉中挥洒字如龙。
孙树伯给谏招集虎丘分韵·其二
作者：吴绮
朝代：清
体裁：七言律诗

嵇吕情投不待招，子荆留客坐终朝。半钩新月同千里，一片寒山自六朝。节近黄花宜纵酒，天清红树好吹箫。平原十日能无意，肯向旗亭折柳条。
孙汲山及诸同社醵饮招集江秋水别业
作者：吴绮
朝代：清
体裁：七言律诗

江郎幽筑傍祗林，三过重为越客吟。灯火尚疑前日事，壶觞聊见故人心。摩挲老树犹如此，冷落垂杨忽至今。不是当欢反无绪，从来怀抱为情深。
孙汲山王武徵景州歙州汪左岩乔孚五刘瞻六冒青若江郢上秋水暨赵倩念昔邀饯空翠阁即席留别·其一
作者：吴绮
朝代：清
体裁：五言律诗

芳墅同携手，登高是别筵。挂帆非得已，对酒岂徒然。山水五千里，楼台十一年。莺花殊旧日，飘泊笑樊川。
孙汲山王武徵景州歙州汪左岩乔孚五刘瞻六冒青若江郢上秋水暨赵倩念昔邀饯空翠阁即席留别·其二
作者：吴绮
朝代：清
体裁：五言律诗

人与春同去，明朝水一涯。朋情多旧雨，客梦懒看花。碧柳隋皇院，红蕉越女家。南云长极目，江月几回斜。
孝丰即事·其一
作者：吴绮
朝代：清
体裁：七言律诗

方舆曾记古防风，问俗来乘白玉骢。山郭静开秋色里，人家杂住水声中。竹林绕涧园园翠，栗叶经霜树树红。赖得长官能爱物，一时弦管遍新丰。
孝丰即事·其二
作者：吴绮
朝代：清
体裁：七言律诗

城边流水似襄阳，秋尽偏教逸兴长。人踏乱红孤径外，马嘶寒碧小桥傍。画熊幡动沿溪影，铜鹊垆薰夹道香。为语五峰诸父老，凿山休讶谢公狂。
孤踪万里五夜百忧交集旅怀率然成咏作自述诗·其一
作者：吴绮
朝代：清
体裁：七言律诗

也知磨蝎困孤臣，岂谓无官虐更频。八口何尝逢稔岁，一椽犹是共他人。酒因赊久难谋醉，箧为搜空任惹尘。说向傍人应不信，老夫原自耻言贫。
孤踪万里五夜百忧交集旅怀率然成咏作自述诗·其三
作者：吴绮
朝代：清
体裁：七言律诗

不是云霄寄问疏，从来懒作玉京书。剩将朽枥留斋马，卖到残编少蠹鱼。尚有三丧须解棹，全无一顷待挥锄。买山自感襄阳意，但恐山中累有馀。
孤踪万里五夜百忧交集旅怀率然成咏作自述诗·其二
作者：吴绮
朝代：清
体裁：七言律诗

两年湖海信全稀，未有关心苦忆归。庄舄已衰家更远，彦升犹在子无衣。奴忧多馁常求去，友识忘炊不告饥。顽钝独怜无所事，一编时掩客中扉。
孤馆深沉·赠钱青瑟较书
作者：吴绮
朝代：清

寻常梳掠双红晕，午起心情犹困。生怕有人来，分付鹦哥口儿稳。摊书小阁闲像并，笑把紫微低问。闻道也遭嗔，何事依旧耽花恁。
学士山
作者：吴绮
朝代：清
体裁：古风

玉湖浸春烟，柔岚翠相接。遥睇学士山，与岘适屏列。遇赏若争高，嵯峨况自别。地僻行无踪，榛莽不容屧。绝顶老苍云，环坐席可设。茵染莓苔纹，足底过舟楫。一经高贤来，霞上迹不灭。春物正骀荡，清晖共怡悦。归来丝竹声，萧萧在林樾。
孺山拜徐孺子祠同澹心辰六
作者：吴绮
朝代：清
体裁：五言律诗

孺子何年隐，荒祠此地留。野人忘姓氏，残碣纪春秋。天净孤鸿急，山深万木稠。却怜题榜误，无复旧南州。
宗梅岑过访
作者：吴绮
朝代：清
体裁：五言律诗

人忆少文贤，离居复几年。归来双燕后，病起百花前。小饮携蛮榼，长吟斗蜀笺。不须论往事，一醉且陶然。
定交篇自锡山至阳羡访陈其年作
作者：吴绮
朝代：清
体裁：古风

凉叶何萧萧，秋声不能已。我念同心人，秉烛夜中起。带醉言登阳羡船，披衣便访龙丘子。蓄意含情二十年，荡桨扬舲三百里。是时闻君方卧病，文园秋雨无人问。到巷方教市侩疑，扣门并少儿童应。空堂尘冷燕泥深，满地寒蓬不知径。直入狂呼道姓名，君惊跃出还相认。共道相思历岁时，西窗烧烛杳何期。忽闻命驾论心素，顿使交衿慰别离。庞向林间邀德操，季从床下拜袁丝。宁须鸡黍方情洽，自是文章有故知。文章当代谁堪敌，淝水娄东常并席。一朝零落叹琴亡，此道茫茫谁复识。尽读韩欧那辨非，争誇迁固终难匹。晒腹曾无郝氏书，登坛浪拟韩侯帜。如君才华世无对，笑视融修尽儿辈。读书日破万卷馀，挥毫坐使千军废。骊龙探出众皆惊，鹦鹉题成人未醉。怀藏锦绣亦何多，笔架珊瑚独无愧。世上公卿岂异人，如君偏自叹长贫。屋头天近翻无地，门内秋多不见春。几年裘敝长安道，昨岁衣沾洛下尘。原无狗监难逢主，不是龙门肯置身。吁嗟君才鬼所妒，无我江东应独步。从来豪杰不孤行，文有渊云诗李杜。我遭磨蝎既投閒，君叹穷鱼亦何误。同在江湖各有心，天生瑜亮宁无故。再拜重申缟纻交，云门胶漆古非遥。千秋事业惟心许，一代风期属久要。马卿倦后还能遇，方朔饥来转自豪。况今天子重文藻，肯令才人老草茅。噫嘘兮，肯令才人老草茅。
客有谈醉李者戏成一绝
作者：吴绮
朝代：清
体裁：七言绝句

歌舞无端失旧恩，苏台响屧总消魂。多情只有王戎李，犹带东窗指甲痕。
客有问听翁何义者书以答之·其一
作者：吴绮
朝代：清
体裁：七言律诗

炎凉时态眼难明，况复容将口舌争。万事不须生计较，一心惟合养和平。洗桐书屋秋鸣鹤，搓柳毬场晓啭莺。更有翟公门外客，任他来去不关情。
客有问听翁何义者书以答之·其二
作者：吴绮
朝代：清
体裁：七言律诗

牛马从教任意呼，醉人推骂莫相扶。也知有进宁无退，那见多贤遂少愚。今古事当全合算，行藏天已预为图。浊醪一盏诗千首，若得閒心对海凫。
客秣陵送孝威之寿春·其一
作者：吴绮
朝代：清
体裁：古风

天末起寒云，凉飙动砧杵。爱此秦淮秋，后先作行旅。故人敦素盟，授馆得群处。萧条白板床，一灯夜中语。两见明月出，行歌互尔汝。何来岁暮心，催君下西楚。譬彼两黄鹄，乘风一轩翥。徘徊顾山椒，零落在毛羽。忧心从中来，默默如何数。寿春争战场，今古具楼橹。君去得所依，长吟入军府。嗟哉沿江屯，衣带亦成阻。我去苦未能，新寒薄絺纻。离魂难奋飞，翻为悔欢聚。
客秣陵送孝威之寿春·其二
作者：吴绮
朝代：清
体裁：古风

摇摇河上舟，萧萧岸傍草。明明残日中，云是远行道。携手上河梁，凉风吹窈窕。相视长叹息，凄然念綦缟。日月难相知，危疑速人老。豺虎横四逵，掩户恐不早。胡为久行役，东西学飞鸟。子归会有期，子行宜及晓。母将王粲心，依依向刘表。
家六益招同卢文子饮藻野阁·其一
作者：吴绮
朝代：清
体裁：七言律诗

故人相见即轩渠，风雨高楼坐啸馀。世上有心惟纵酒，阁中何意又藏书。六朝山水留莼鲙，一代文章重草庐。此日荆榛方满目，可怜丛桂未全虚。
家六益招同卢文子饮藻野阁·其二
作者：吴绮
朝代：清
体裁：七言律诗

高阁嶙峋傍水涯，西风百里听吹笳。太丘长者曾题壁，绮里先生近住家。十万青蚨春买树，一双白燕晓穿花。吟成梁父还摇膝，陆瑁湖边日又斜。
家留村大司马招同诸子宴集锡祉堂兼送电发归里用其原韵
作者：吴绮
朝代：清
体裁：七言律诗

油幢高建海天雄，清夜留宾有上公。筵敞氍毹歌扇碧，杯浮琥珀烛花红。千山粤峤吟庄舄，一曲江南忆妙隆。几度送归归未得，惯催乡思是秋风。
家观庄宪副至自和阳喜而有赋
作者：吴绮
朝代：清
体裁：七言律诗

西清联辔赋同心，王粲从军别至今。二十七年分去就，百千万种历升沉。宦途沦落诗空老，客舍凄凉酒共斟。屈指故人仍有几，鬓华休叹雪霜侵。
家远凡邀同目天澹夫介远暨仲儿集芙蓉庵小憩·其一
作者：吴绮
朝代：清
体裁：五言律诗

作客情难遣，精蓝暂取幽。野桥花碍帽，小院竹藏楼。江近易成雨，林深长似秋。芳馨无可折，空望暮烟收。
家远凡邀同目天澹夫介远暨仲儿集芙蓉庵小憩·其二
作者：吴绮
朝代：清
体裁：五言律诗

南浦知何处，兹间似故乡。多年苍桧古，竟日白莲香。野水流残照，山云送晚凉。乌衣有同调，弥觉笑言长。
宿再公房
作者：吴绮
朝代：清
体裁：五言律诗

不复言文字，山僧致颇殊。辞名因悟得，留病与閒俱。摘豆朝餐客，浇花日课徒。有谁来问法，秋色满庭铺。
宿卧霞阁寄前民扶晨山尊诸子
作者：吴绮
朝代：清
体裁：五言律诗

避俗爱逢幽，凭高忽此楼。乍来诸岭霁，独立大江秋。远树分晴霭，斜阳叠乱流。故人俱逸兴，惆怅不同游。
宿徐原一憺园
作者：吴绮
朝代：清
体裁：七言律诗

鸡黍情深不世缘，登堂何意转留连。陶潜得酒浑忘戒，杜牧逢花又着颠。池里塔痕眠夜月，楼中山翠滴春烟。与君更有平原约，六月科头坐辋川。
宿玄妙观得风字
作者：吴绮
朝代：清
体裁：七言律诗

无端旅宿蕊珠宫，薄醉情怀孰与同。湖上水添三日雨，檐前树闹五更风。秋将到处单衫觉，梦欲成时半榻空。犹赖故人相对语，一声清磬蜡花红。
宿良田
作者：吴绮
朝代：清
体裁：七言律诗

暂住篮舆息倦夫，板床土锉乱茅铺。残灯弄壁争鼯鼠，细雨连山叫鹧鸪。樵鼓几声惊短梦，征衫一幅老长途。人生何事同桃梗，欲画潇湘泛月图。
宿长寿禅院招隐堂次元宗上人韵·其一
作者：吴绮
朝代：清
体裁：五言律诗

为厌嚣尘杂，閒寻水竹居。白云无尽处，明月正来初。花落僧归晚，钟摇客梦馀。清谈能不倦，并坐一床书。
宿长寿禅院招隐堂次元宗上人韵·其二
作者：吴绮
朝代：清
体裁：五言律诗

智者无禅相，云山待客看。天高青桂老，池静白莲寒。身自何年隐，心将此地安。知君有深意，得此暂盘桓。
寄上大司马公百韵
作者：吴绮
朝代：清
体裁：五言排律

紫纬钟金斗，苍灵协宝符。自天昭世德，维岳诞真儒。吐篆游麟异，徵休集凤殊。赋棋誇李泌，与字羡阳乌。入梦尝探锦，临关即弃繻。才名高贾董，物望起韩苏。雁塔年如玉，鸡林价比瑜。人争看一卫，户尽诵三都。早合台登骏，聊将舄化凫。绿杨眠晓月，红杏润春酥。糗备千军饱，城当百战孤。雈苻逃境外，桃李粲庭隅。眷注隆青琐，风流艳紫衢。吹箫秦凤叶，捧馔谢螺俱。淑女逢之子，文人悦彼姝。牛衣多涕泪，马仗肯含糊。弹事闻修竹，筹边见伏蒲。攀裾谈禁密，借剑斥奸谀。戆竟忘投鼠，豪应欲射狐。九歌逢彼怒，百折咏邛须。不幸言终验，无端口卒瘏。塞穷还失马，巢覆尚探雏。北寺悲囊首，南冠悔剥肤。旻天留彦博，圣代得夷吾。画省藏馀藁，清卿足美醹。笙镛�帝载，琮璧会王图。履尾旋遭忌，盟心岂自渝。娄公甘拭面，元相己衔须。宠拟三专渥，宽先五教敷。度支权益重，版部眷恒纡。弄印无尧者，垂绅似绛乎。神羊威巀嵲，骢马步踟蹰。色正人难继，言危道似迂。驺知清德减，楼畏直声涂。无礼严鹰隼，多谗畏虎貙。到天松愈劲，涉浪梗堪虞。保护烦英主，迁延过险途。先生官独冷，短簿职空劬。度岭吴丞相，浮湘楚大夫。晛消臣节显，蔀彻睿情孚。葱佩心仍简，兰台迹未逋。平民邦用典，作士帝称俞。赤子皆求活，苍生久茹荼。囚知无死法，公每向人吁。漉酒消秦沴，封章赐汉酺。鸡竿频执奏，犴户鲜号呼。喜气腾丹棘，恩光动白榆。爽鸠增上秩，司马晋中枢。太乙轩皇阵，文昌上将谟。律惟张九伐，邑不诫三驱。王者方居正，宵人敢负嵎。乱因长孺戢，情待武侯输。海蜃销金铎，星狼靖玉弧。丹宸冰鉴捧，黄阁火城趋。御李思偕楚，班荆忆在吴。隋堤攀柳树，湾水泛茱萸。有道门庭广，无媒径路芜。仙舟来李郭，甲第启崔卢。雪苑招奇彦，星房及下驽。金丸公子弹，绣被越人舻。赵氏交群纪，孙郎列顾厨。少瑜诚卓荦，端礼本华腴。文爱香山俊，诗称邓尉臞。梁生能授简，杜老善操觚。湖海皆词客，江山半酒徒。杯倾红玛瑙，笔架紫珊瑚。梅岭衣香散，桐楼舞席铺。钗光摇翡翠，灯影醉氍毹。大令过桃叶，嵇康就柳株。时时陪胜赏，处处得欢娱。日月曾无几，云泥竟自辜。数奇嗟李广，歧路泣杨朱。入雒年非昔，游梁计转愚。扣门人走避，撤烛鬼揶揄。再进孙弘阁，还分谢朓襦。吟囊长傍鹤，游杖或悬蚨。说项忘疏贱，依刘振槁枯。清言偕上客，故态恕狂奴。剑割东方肉，裘沾卓女酤。校书怜鲁字，执戟滥齐竽。光逸寒门累，冯唐薄宦拘。身因酬遇重，腑为感恩镂。厚谊真千古，浮踪又五湖。还乡怀綵绶，到郡合银菟。善酿无中若，空城有下菰。南阳豪莫问，东海狱多诬。辛苦存姜桂，艰难事牧刍。哀鸣飞泽雁，局促耻辕驹。羊子书三箧，庞参水一盂。筼筜惟斸玉，薏苡欲疑珠。夜月恒歌鹊，秋风但忆鲈。忧深防灌莽，贫彻愧葭莩。未识于谁止，仍须赖给扶。新恩瞻赤舄，旧好感黄垆。失道凭双炬，乘流借一壶。宠知垂素手，荣冀转青矑。四岳云将起，三生露共濡。勋名传汉册，谣颂托吴歈。衔玉酬杨宝，镕金顾孔愉。愿言回黍律，长恃济川桴。
寄怀云孙孝酌
作者：吴绮
朝代：清
体裁：七言律诗

梦上江边访客船，寒潮凄咽又经年。骑驴未饮兰陵酒，买鹤曾衔蜀道笺。苏晋沉香薰绣像，张凭画舫载金钿。何时得向湖滨路，共问吴疁种药田。
寄怀宗鹤问秋浦
作者：吴绮
朝代：清
体裁：七言律诗

閒房草色雨中新，玉案长吟欲过春。五夜正多千里梦，一官难补百年贫。溪山有待弹琴客，花月无聊作赋人。见说子才能折节，烦君先扫半床尘。
寄怀家留村司马·其一
作者：吴绮
朝代：清
体裁：七言律诗

忆昨羚羊峡里游，官斋剪烛意绸缪。辞家空负三生月，度岭真逢两岁秋。交谊如云知我困，臣心似水为人谋。栽桑种秫烦深算，一饱应知未易酬。
寄怀家留村司马·其二
作者：吴绮
朝代：清
体裁：七言律诗

多君意气胜襄阳，德水亭前语未忘。佩剑只因仍适粤，读骚翻悔误浮湘。人情阅后心偏感，世路分时思转长。遥望南楼宾从在，可曾对月忆中郎。
寄怀广陵诸同社·其一
作者：吴绮
朝代：清
体裁：七言律诗

茱萸湾下雨如丝，彩鹢横江别夜知。小草误牵游子梦，落花重失酒人期。黄云斥堠迷边笛，青海楼船拥战旗。惆怅乡关消息断，秋风白雁晚来迟。
寄怀广陵诸同社·其二
作者：吴绮
朝代：清
体裁：七言律诗

别梦支离夜当归，客怀萧瑟倚园扉。楼中绿鬓人相对，台上黄金事总非。有客浪投燕市筑，无家难采越山薇。他时海畔寻渔叟，莫遣群鸥背我飞。
寄怀梅耦长
作者：吴绮
朝代：清
体裁：七言律诗

菊花枫叶一凭栏，欲寄相思托羽翰。笑我衔杯如左相，闻君落笔似都官。敬亭山色秋心满，茂苑江声晚梦寒。为问求羊更何在，几人折屐好盘桓。
寄怀沂公江如驭少
作者：吴绮
朝代：清
体裁：七言律诗

海岳庵前长碧苔，羊求日夕好怀开。非关诗酒全无故，自是渔樵亦用才。十里青山供隐几，隔年黄叶照衔杯。修琴卖药何时到，独鹤长饥向钓台。
寄怀浯溪夫子
作者：吴绮
朝代：清
体裁：七言律诗

酒湿青衫半泪丝，灯残独掩一编时。未成国士羞言报，不遇名贤耻受知。千里高情吟荔子，三年官况问梅枝。吴公去后循良少，怀旧长沙不自持。
寄挽王北山黄门
作者：吴绮
朝代：清
体裁：七言律诗

对酒蘋洲别梦疏，茂陵何事老相如。两朝讽论多时贵，一世功名半里居。身后有人传好句，病中犹自访奇书。平生知已今都尽，况复风流更不馀。
寄江辰六
作者：吴绮
朝代：清
体裁：七言律诗

层峦八九绿氤氲，何处支颐若所闻。篸岭自悬仙境月，莲峰犹忆故山云。客来共把青尊对，吏散还将险韵分。见说江梅花正发，一枝宁不寄殷勤。
寄畅园杂咏 其一 卧云堂
作者：吴绮
朝代：清
体裁：五言律诗

路入幽香远，斯堂敞翠微。花深凉客梦，树古绿人衣。对月浑忘醉，看山不爱归。晚来巾带湿，岚气未全稀。
寄畅园杂咏 其七 嘉树堂
作者：吴绮
朝代：清
体裁：五言律诗

为堂宜近水，似此独悠然。万绿午忘日，一泓波浸天。拥书堪永坐，看奕任高眠。沧海新词好，微云复几篇。
寄畅园杂咏 其三 杜鹃书屋
作者：吴绮
朝代：清
体裁：五言律诗

幽馆堪遥集，回廊窈窕通。石高偏有势，花晚自成丛。夜月凭谁听，斜阳作意红。可堪春渐老，惆怅对东风。
寄畅园杂咏 其九 知鱼槛
作者：吴绮
朝代：清
体裁：五言律诗

入门无俗境，仙客水为家。三面清波动，千章灌木斜。就阴常聚叶，争食误吞花。谁更知鱼乐，蒙庄兴自赊。
寄畅园杂咏 其二 栖元堂
作者：吴绮
朝代：清
体裁：五言律诗

洛下传名种，空亭竟绝尘。谁家犹滞酒，此地独藏春。金粉无寒色，楼台有丽人。相看知解语，酹酒向花神。
寄畅园杂咏 其五 石径
作者：吴绮
朝代：清
体裁：五言律诗

巑岏不觉远，此日我来游。屡转路疑尽，独行心自幽。高林终日雨，飞瀑四时秋。小坐寻苍壁，题名在上头。
寄畅园杂咏 其八 宛转桥
作者：吴绮
朝代：清
体裁：五言律诗

一道朱阑影，横斜界练塘。自然成雁齿，何必似鱼梁。红袖连春色，乌纱倒夕阳。宁知羡鱼者，愁绝在中央。
寄畅园杂咏 其六 三叠泉
作者：吴绮
朝代：清
体裁：五言律诗

绝顶名泉注，奔流向此间。云飞千尺涧，雪溅六朝山。迅急欲何似，琤琮知未閒。独来尝倚杖，清听不知还。
寄畅园杂咏 其四 鹤步滩
作者：吴绮
朝代：清
体裁：五言律诗

才过石梁尽，旷然心复开。梅花今岁晚，一鹤几时来。渚净飞黄叶，矶空长绿苔。高吟人不见，清影自徘徊。
寄畅园杂咏惠山德水亭傍大树为风所撼或请伐之澹心作留树诗因次其韵·其一
作者：吴绮
朝代：清
体裁：五言律诗

陆羽煎茶处，江南独此亭。有人如水洁，得树与山青。岁久烟霜古，天空草木灵。遭逢真羡汝，摧折我曾经。
寄程石门
作者：吴绮
朝代：清
体裁：七言律诗

频报双鱼系客槎，多君情好及天涯。郎官自恋三升酒，仙令犹栽万里花。莫为折腰秋忆秫，可堪割肉晚还家。相思恰似燕台月，长向滇云照落霞。
寄罗景有广文
作者：吴绮
朝代：清
体裁：七言律诗

鸿爪东西十二年，中间情事各依然。别经雨雪留双鬓，看破风波爱一毡。客岁长吟怜我懒，当时同学许谁传。故人独忆罗含好，闻道幽兰尚满前。
寄辰六·其一
作者：吴绮
朝代：清
体裁：七言律诗

自愧冰清乐令般，逢君驱马入秦关。欲窥清汉无多路，偶抹微云是此山。玉镜早偕仙月皎，金门长笑岁星顽。祗缘文字成亲好，漫拟浮槎到碧湾。
寄辰六·其二
作者：吴绮
朝代：清
体裁：七言律诗

去年一棹访云萝，正值烹雌百里歌。芳草未归寒梦远，垂杨偏似旅愁多。穷途授服裁番褐，弱女支餐卖越罗。兴尽不堪逢岁晏，满江风雪独披蓑。
寒甚
作者：吴绮
朝代：清
体裁：五言律诗

昨夜新寒剧，东君或未知。雪狂宁得久，花好故教迟。翠幕午犹下，清尊晓不辞。相依庭畔树，冰缀欲开枝。
寓斋偶题·其一
作者：吴绮
朝代：清
体裁：五言律诗

闻说池亭好，来栖一片云。水深藏野獭，冬暖聚残蚊。隔巷鸡声接，邻墙树色分。山矾红子在，磊落倚斜曛。
寓斋偶题·其二
作者：吴绮
朝代：清
体裁：五言律诗

未是蓬蒿径，居然仲蔚家。主人能爱客，稚子解看花。榻静分寒月，窗虚倚暮霞。自怜身泛泛，犹得占鸥沙。
寓斋偶题八月二十八日宁孙年二十矣于其诞诗以勖之·其一
作者：吴绮
朝代：清
体裁：五言律诗

问年非少小，两见汝当旬。失父存孤影，休官长一身。弃繻怜体弱，与砚笑家贫。何计能相慰，含辛有寡亲。
寓朝天宫感怀
作者：吴绮
朝代：清
体裁：七言律诗

汗漫聊为故国游，偶逢白鹤暂迟留。云高古堞閒支枕，秋满寒山独倚楼。黄菊欲开难贳酒，赤松须访未封侯。等閒多少关情事，付与长江日夜流。
寓楼听雨
作者：吴绮
朝代：清
体裁：古风

天意欲无晴，楼高多雨声。雨声多在梧桐里，声声送入愁人耳。愁人竟夜欲无眠，雨止还闻啼杜鹃。极目烽烟方满路，男儿落托无归处。烧却兵书掷蒯缑，猿臂少年今白头。
寻幽
作者：吴绮
朝代：清
体裁：五言律诗

寻幽无宿约，乘兴过山家。秋色鸥边路，斜阳雁外霞。翠深遮寺竹，香递过船花。近郭鸣笳鼓，红灯点鹭沙。
寻文游台不得
作者：吴绮
朝代：清
体裁：五言绝句

旷野低残日，高云没乱榛。不知江海内，何处着词人。
寻朝汉台遗迹
作者：吴绮
朝代：清
体裁：七言律诗

五羊城下草如茵，欲访遗台迹久湮。上客何来真汉使，老夫原是旧秦人。雄图已尽珠江晚，往事徒留锦石春。惆怅函关千万里，乱山斜日少停轮。
寻梁溪周二娘墓为诗吊之次黎生韵·其一
作者：吴绮
朝代：清
体裁：七言律诗

兔狡狐緌窜野榛，倾城艳质己长窀。可怜梅影摇寒月，谁把椒浆奠早春。情在空留金镂枕，魂归应泣绣罗巾。云英不嫁千秋恨，肠断青衫我辈人。
寻梁溪周二娘墓为诗吊之次黎生韵·其二
作者：吴绮
朝代：清
体裁：七言律诗

䢴陌荒凉䢴水清，夜来常听怪禽鸣。春残茂苑花无主，梦醒巫山雨不行。此日燕钗真欲化，当时鸾镜己难明。稠桑纵得遗裙在，那有空庭勃窣声。
寿冒巢民
作者：吴绮
朝代：清
体裁：七言律诗

只今天地爱痴顽，名德如君鬓早斑。四海声华王谢上，百年风节顾厨间。人情合听苍蝇笑，世事终输白鸟閒。桃叶桃根幸无恙，肯将丝竹让东山。
寿叔携具偕仲潜东只饮慈仁松下·其一
作者：吴绮
朝代：清
体裁：五言律诗

寺古多奇树，虬龙偃碧苔。为看松上雪，同覆月中杯。坐久春裘薄，诗成晚磬来。寻芳仍有约，风信漫相催。
寿叔携具偕仲潜东只饮慈仁松下·其二
作者：吴绮
朝代：清
体裁：五言律诗

我愧狂司马，君能杖系钱。银尊閒寄傲，玉版小参禅。树懒云横地，霞高月到天。晚闻清吹发，歌串复珠圆。
寿孝扬王大将军·其一
作者：吴绮
朝代：清
体裁：七言律诗

岭外南薰拂大旗，封侯才及弃襦时。酬君志在长鸣剑，破敌书来正赌棋。竟日自临修竹帖，三春人诵斗茶诗。遥知荀羡方年少，未暇登山觅五芝。
寿孝扬王大将军·其二
作者：吴绮
朝代：清
体裁：七言律诗

鹊印光摇海甸安，几曾三十始登坛。起居八座方春晓，筹画诸边每夜阑。孟珙谈兵惟注易，修期草檄未离鞍。一时麟阁丹青画，犹作何郎传粉看。
寿宗鹤问
作者：吴绮
朝代：清
体裁：七言律诗

马齿空怜长二春，看君双鬓尚能新。世间富贵无多语，海内文章复几人。绿酒好倾彭泽瓮，素衣犹染洛阳尘。吾侪兄弟多如此，烂醉宁须负葛巾。
寿家彦升七十
作者：吴绮
朝代：清
体裁：七言律诗

紫芝歌远德犹馨，池草于今有岁星。岘岭客逢穿后屐，石渠人授读残经。雒中父老耆英社，苏氏文章族谱亭。笑我雁行曾未识，一觞徒欲寄仙醽。
寿汤惕庵夫子八十·其一
作者：吴绮
朝代：清
体裁：七言律诗

紫气遥瞻感倍深，当年曾得荐鸣琴。岁时自老怀人意，陵谷难移知己心。硕果久留宁用采，神芝亲种不须寻。钓璜未是磻溪愿，一曲南飞且共吟。
寿汤惕庵夫子八十·其二
作者：吴绮
朝代：清
体裁：七言律诗

鸠杖婆娑引凤毛，新秋棋墅乐偏饶。客经盱水方知学，人与庐山相并高。河岳日星千古在，皋夔巢许一身遭。侯芭梦到扬亭远，欲寄蓬莱换骨胶。
寿王烟客奉常八十
作者：吴绮
朝代：清
体裁：七言律诗

门前画戟欲成丛，客望东山比华崧。秦隶独传王次仲，汉官犹记叔孙通。綵衣捧杖多才子，宝阁藏书自上公。但是人间俱第一，不知蓬岛更谁同。
寿留村制府
作者：吴绮
朝代：清
体裁：七言排律

地天景命昌乾统，河雒祯符诞晋侯。禹甸衣冠王会盛，延陵礼乐祖功悠。子颜壮业超伦辈，处默清操绝等俦。武本用文成胜略，才原藉德具弘猷。花封几处棠阴满，蓉沚多年黍泽稠。洁可字民非枉誉，诚能格主岂虚求。八阶特进恩踰次，三锡频加宠独优。丹笔含薰吹牍尾，朱干竟夜指旄头。漳滨万弩敉乌石，岭表双旌启碧油。雷动更兼风以散，火刚还济水之柔。传刀肯使狐妖响，破柱常将害马搜。楫鼓鲸涛消戍垒，楼高象峤裕边筹。庭虽有甓何烦运，箧自无香岂待投。孟获皈心钦秘算，尉佗稽首服神谋。白狼远贡金城晓，翠凤斜飞玉帐秋。客聚兰台欣再见，宾依莲幕庆陪游。如山未许齐隆岳，似海惟应纳众流。谢傅棋枰谁与敌，燕公诗句孰堪酬。生申此日方歌雅，建子当时早演畴。黄老五千宁慢学，苍黎百万正欢讴。孤踪幸共绵瓜荫，积悃徒怀献藿羞。北斗挹浆分相鼎，东华添箓翊宸旒。
寿秦邮王相国三十六韵
作者：吴绮
朝代：清
体裁：五言排律

莘郊当辅乙，崧岳早生申。淮海文章重，琅琊阀阅新。凤仪恒在岭，龙跃己离津。单父琴歌韵，桐乡俎豆亲。挽铃通鸟诉，击笏断蛇蹲。吏畏徐宗说，时称卢子均。含鸡登锦署，鸣鹤上丹宸。聚米知无匹，论兵觉有神。露帷施曲盖，霜钺拥雕轮。朝誉尊裴度，军威慑寇恂。士腾悬帜影，敌避属车尘。柳肃辕门令，莲香幕府人。列侯趋玉帐，八阵望纶巾。方叔鸿猷壮，元公骏业伸。膺图逢圣代，调鼎用纯臣。盛吉持朱笔，栖筠佩绛纶。东山聊夙驾，西院遂持钧。九伐咨洪礼，三留拜大真。瑶环酬旧德，金箸锡殊珍。鸱尾开黄闼，鸾坡接绣闉。掀髯谈国事，造膝请斯民。共羡纱笼贲，还观水镜抡。松高宁让直，桂老不辞辛。却簿空资限，平衡待隐沦。升台招騄駬，入画宠麒麟。病为苍黎痛，恩烦赤帝询。劲缘横豸角，逆匪触龙鳞。会见回天力，兹逢降昴辰。黄钟传始律，彩线近初晨。牛驭迎函谷，熊飞起渭滨。燕山森宝树，漆圃颂庄椿。设幔瀛洲客，挥觞雪苑宾。诸昆忻共籍，小子幸依邻。觐德瞻韩久，怜才说项频。一阳初遇复，千岁渐宜春。愿得浮琼爵，长言奉锦茵。
寿蒋前民六十
作者：吴绮
朝代：清
体裁：七言律诗

东郭先生傍水居，比来高致更何如。百年有道惟醇酒，一室无尘独汉书。客到刘郎长荷锸，花开翟妇共携锄。五陵裘马头俱白，辟世知君计未疏。
寿豁堂和尚
作者：吴绮
朝代：清
体裁：五言律诗

我爱高僧传，惟君似远公。一筇明月下，半偈藕花中。坐上言谁答，溪边笑每同。偶来参玉版，挥麈对烟丛。
寿邢太夫人
作者：吴绮
朝代：清
体裁：七言律诗

韦家事业石家恩，共庆萱花贺在门。锦轴两朝封大国，綵衣三世见曾孙。云璈雅合分仙部，寿酒遥知辍御尊。自有羹梅当鼎养，不烦雪藕送昆崙。
将别惠山题寄畅园呈伯成明府
作者：吴绮
朝代：清
体裁：七言律诗

老癖难回是爱山，名园将去复跻攀。三冬雨雪今朝霁，四海烽尘此处閒。泉响只从云上下，春光先在树中间。殷勤更寄周侯语，明岁重来共掩关。
将发东亭留别淑晦
作者：吴绮
朝代：清
体裁：七言律诗

访戴时维剡曲舟，感君情重为迟留。幸当潦倒逢青眼，莫道英雄易白头。五夜鸡声常对酒，几人猿臂早封侯。相看各话平生事，老气犹能压九州。
将返吴门诸同社携具过送·其一
作者：吴绮
朝代：清
体裁：五言律诗

为别又此日，故人还论文。酒从花下共，衣向雪中分。寒月有佳色，离鸿多远闻。今宵一携手，相望隔江云。
将返吴门诸同社携具过送·其二
作者：吴绮
朝代：清
体裁：五言律诗

愁思宁堪道，为君意暂倾。白头人几个，红烛夜三更。去住他乡梦，炎凉故里情。不知隋苑外，何处月偏明。
将进酒
作者：吴绮
朝代：清
体裁：古风

将进酒，酒满金屈卮。劝君且饮莫须辞，人生忧与身相随。堕地一声先是啼，鼎鼎百年惟恐迟。功名富贵须臾时，何以解之惟醇醨。古人今人不相知，伊周贾董皆尘泥，渊明太白真龙螭。君今不醉将焉为，君今不醉将焉为。
小亭
作者：吴绮
朝代：清
体裁：五言律诗

小亭无四壁，秋色满回廊。落叶和烟瘦，黄花待酒香。云閒寒自碧，树老晚逾苍。物候原如此，何烦宋玉伤。
小孤山
作者：吴绮
朝代：清
体裁：古风

大江西南来，日夜万千里。惟此浔阳口，吴头亦楚尾。何年苍龙盘，奔涛屹然砥。翠壁插浪生，丹峦向天起。杳霭绝跻攀，云波互奇诡。上有神人居，绰约世无比。昔云藐姑仙，想像或若此。谁能望彭郎，相思满秋水。
小重山 其一 游壑庵
作者：吴绮
朝代：清

苏小堤边东复东，啼莺声不住、百花中。断桥无路倩云通，人过处，又被碧云封。鸥鹭莫回踪。胡床清兴剧、与君同。接䍦颠倒玉瓶空。人醉也，卧占翠芙蓉。
小重山 其三 旅思
作者：吴绮
朝代：清

误访西陵油壁车，飘零随落絮、几年华。归来垂柳带霜斜，青衫湿，何处问琵琶。别恨正无涯。无端归梦里、又离家。五更不睡共梅花。残灯影，一点映红纱。
小重山 其二 忆昔次卧子
作者：吴绮
朝代：清

十里珠帘金凤钩，大堤堤上路、旧时游。枇杷花下不知愁，清溪月，夜夜照风流。往事但悠悠。鸳鸯飞尽处、白苹洲。兰成萧瑟倚江楼。伤情也，一曲旧伊州。
小重山 其二 忆昔次卧子
作者：吴绮
朝代：清
体裁：词

十里珠帘金凤钩，大堤堤上路、旧时游。枇杷花下不知愁，清溪月，夜夜照风流。往事但悠悠。鸳鸯飞尽处、白蘋洲。兰成萧瑟倚江楼。伤情也，一曲旧伊州。
小重山·栖霞山
作者：吴绮
朝代：清

江上龙宫锁寂寥。重崖高百尺、倚层霄。空传仙草在山椒。高人去，何处采灵苗。舍宅事迢遥。空留残碣在、写南朝。白云高处望寒潮。波声里、烟寺晚钟遥。